Sejarah Perkembangan Islam Di Jepun

Tidak seperti di sesetengah negara Asia, Islam hanya tiba di Jepun menjelang abad ke-19. Walaupun cahaya tauhid datang lewat di bumi Matahari Terbit itu tetapi itu tidak menghalang ramai orang untuk belajar mengenali dan mengamalkan agama Islam.

Di sebalik semua ini, tidak ramai tahu pengaruh Islam di Jepun sebenarnya sudah mula dirasai lebih lama sebelum abad ke-19 lagi dan impaknya kepada negara itu untuk abad-abad seterusnya.

Sejarah awal

Walaupun ramai sejarawan berpandangan Islam hanya sampai di Jepun pada abad ke-19, hubungan antara Jepun dengan negara-negara Islam sudah lama wujud sejak era kerajaan Bani Abbasiyyah lagi. Ini berdasarkan kewujudan set koleksi objek yang berasal dari Parsi dan Timur Tengah kepunyaan Maharaja Shomu yang memerintah dari 724 hingga 749 Masihi.

Selain itu, wujud hujah yang memberi pandangan Islam turut memberi kesan kepada reformasi agama Buddha Jepun yang diamalkan semasa lewat era Heian (1185-1333) dan era Kamakura (1185-1333). Tempoh reformasi ini juga selari dengan kemuncak hubungan perdagangan yang muncul dari Laluan Sutera antara kerajaan Abbasiyyah dengan negara-negara Timur Jauh termasuk Jepun.

Dan pada abad ke-15, sudah wujud hubungan perdagangan dan diplomatik antara Kesultanan Melayu Melaka dengan kerajaan Ryukyu. Terdapat pelbagai bukti yang memperlihatkan impak hubungan dua hala kedua-dua kerajaan itu seperti mesin tenun ikat yang dibawa ke Ryukyu semasa era Sultan Mansur Shah. Mesin tenun ini digunakan untuk menghasilkan kain Bingata, sejenis kain yang terkenal dengan kehalusan kualitinya sehinggakan industri tenun kain itu dibawa ke pulau-pulau besar Jepun sekitar abad ke-17 selepas Ryukyu didominasi oleh wakil Keshogunan Tokugawa, Shogun Satsuma.

Pada tahun 2003 pula, sebilah keris yang berukuran 22 cm dan mempunyai sembilan lok ditemui di Kuil Enkakuji berhampiran dengan Istana Shurijo bukan saja mengesahkan hubungan Melaka-Ryukyu tetapi juga mengesahkan kehadiran pelayar-pelayar Islam dari Nusantara di Jepun. Perkara ini pernah dinyatakan dalam satu artikel The Patriot tidak lama dahulu.

Meiji dan Uthmaniyyah

Semasa
era Keshogunan Tokugawa, tiada sebarang rekod berkenaan mana-mana agama
termasuk Islam dan Kristian berikutan dasar tutup pintu yang diamalkan
keshogunan itu selama dua abad iaitu abad ke-17 dan abad ke-18. Tetapi selepas
keruntuhan keshogunan pada tahun 1868 dan kembalinya institusi maharaja
menerusi zaman Pemulihan Meiji, Islam kembali ke Jepun melalui jalan diplomatik
yang dirintis antara Tokyo dengan Empayar Turki Uthmaniyyah. Kedua-dua kerajaan
berkongsi banyak persamaan termasuk masih merdeka dari penjajahan kuasa-kuasa
asing.

Kedua-dua kerajaan saling bertukar lawatan rasmi dengan Jepun menghantar Putera Komatsu Akihito ke Istanbul pada tahun 1887 sebagai permulaan hubungan diplomatik Tokyo-Istanbul. Kerajaan Uthmaniyyah kemudian menghantar kapal frigatnya Ertugrul ke Jepun pada tahun 1890 diketuai Laksamana Ali Osman Pasha.

Rombongan ini membawa hadiah-hadiah khas untuk Maharaja Meiji yang dikurniakan oleh Sultan Abdul Hamid II. Tetapi semasa dalam perjalanan pulang, kapal frigat itu karam selepas dilanda ribut dan berlanggar dengan batu karang pada tengah malam 18 September 1890 yang menyaksikan 533 anak kapal termasuk Laksamana Ali Osman terbunuh dengan 69 lagi terselamat selepas diselamatkan oleh kapal-kapal Jepun dan kapal penembak Jerman.

Tragedi ini merupakan batu asas kepada hubungan erat Tokyo-Istanbul dengan sebuah monumen dan perkuburan khas disediakan untuk 150 mangsa di Kushimoto, Wakayama pada tahun 1891. Selepas kejayaan mengalahkan Rusia pada Perang Rusia-Jepun (1904-1905) dan Revolusi Oktober yang menyaksikan kebangkitan golongan komunis, Jepun mengalu-alukan kehadiran komuniti Islam etnik Turki seperti Turkoman, Uzbek, Tajik, Kyrgz dan Kazakh yang melarikan diri dari kekejaman Bolshevik di Jepun.

Tujuan ini bukan sekadar menunjukkan rasa simpati terhadap kelompok Turki tetapi juga bertujuan mendapatkan sekutu baru berikutan berkongsi musuh yang sama iaitu Rusia. Kumpulan pelarian ini bukan sahaja membantu menambah bilangan populasi Muslim di Jepun tetapi juga bertanggungjawab menyebarkan syiar tauhid ke seluruh pelosok Jepun. Selain mereka, Jepun turut menyaksikan kehadiran pegawai-pegawai tentera Mesir yang menawarkan diri berkhidmat di bawah panji negara Matahari Terbit. Mereka menawarkan diri kerana kagum dengan kejayaan Tokyo mengatasi Rusia yang dianggap kuasa besar dunia ketika itu. Walaupun sesetengah daripada mereka kemudiannya pulang ke tanah air, ada yang memilih untuk kekal di Jepun dan berkahwin dengan penduduk tempatan.

Semasa
Perang Dunia Kedua (WWII) pula, kelompok nasionalis dan tentera Jepun melihat
Islam sebagai alat untuk menawan hati penduduk. Justeru, pelbagai pertubuhan
dan pusat kajian berkenaan Islam ditubuhkan dengan tujuan bukannya atas tujuan
dakwah tetapi memudahkan usaha penjajahan Jepun ke komuniti Muslim di China dan
Asia Tenggara. Pusat-pusat ini ditubuhkan atas sentimen anti-Barat dan bergiat
aktif di banyak tempat termasuk Timur Tengah dan semasa musim haji. Selain
pusat-pusat yang dibiayai pihak kerajaan, ada juga pertubuhan bukan kerajaan
yang aktif memperjuangkan nasib umat Islam di negara-negara yang dijajah
kuasa-kuasa Barat. Tetapi selepas Jepun kalah dalam WWII, kebanyakan organisasi
ini dibubarkan kerana dilihat sebagai alat propaganda kerajaan tentera ketika
itu. Selepas tamat pendudukan Amerika Syarikat di Jepun pada tahun 1952,
organisasi-organisasi Islam mula muncul dan kembali aktif dalam aktiviti
dakwah.

Pada
tahun 1970-an, wujud satu trend yang dikenali sebagai Islamic Boom di Jepun
selepas tercetusnya krisis minyak pada tahun 1973. Fenomena ini timbul
berikutan kepentingan negara-negara Arab sebagai negara pengeluar minyak
diambil kira oleh Tokyo dan ini membawa kepada publisiti yang banyak
membabitkan negara-negara Islam. Justeru, tidak hairanlah ramai warga Jepun
ketika itu memeluk Islam. Tetapi tidak ramai yang melakukannya kerana
benar-benar jatuh cinta dengan Islam. Sebaliknya, ada yang berbuat demikian kerana
atas dasar kagum atau sekadar mengikut trend. Justeru selepas krisis minyak
tamat, ada yang memilih kembali ke agama asal.

Pada
tahun 80-an pula, bilangan populasi umat Islam di Tokyo semakin bertambah
berikutan migrasi pekerja-pekerja Asia ke Jepun seperti Bangladesh, Iran,
Indonesia dan Malaysia. Migrasi ini berlaku bagi membantu Tokyo menangani
masalah kekurangan pekerja bagi memenuhi keperluan industri di situ. Pada
mulanya, mereka ini bekerja di industri atau perniagaan kecil pada tahun 90-an.
Tetapi mereka berjaya mendapat status penduduk tetap dengan berkahwin dengan
penduduk tempatan. Tahun 1990-an turut menyaksikan kemunculan ribuan pelajar
dari negara-negara Islam yang melanjutkan pelajaran di Jepun. Sesetengah
daripada mereka ini memilih terus menetap di Jepun dan bekerja dengan
firma-firma besar di sana.

Usaha
penyebaran Islam di Jepun tidak akan berhasil tanpa kehadiran ramai dai’e dan
ulama yang banyak menyumbang kepada populasi umat Islam Jepun hari ini.
Misalnya selepas Perang Rusia-Jepun, antara figura utama yang menyumbang kepada
perkembangan Islam di Jepun ialah Abdul Rasheed Ibrahim (Rusia) dan Muhammad
Barakatullah (India). Sementara tahun 30-an hingga 70-an pula menyaksikan
kemunculan dai’e seperti Abdul Hayy Qurban Ali, Alimullagh Siddiqi (India),
Sheikh Abdullah Togai (Mesir), Abdul Rasheed Arshad dan Sayed Jamel (Pakistan).
Mereka bukan saja berdakwah tetapi juga bertanggungjawab menerbitkan bahan
bacaan Islam termasuk majalah bagi menyampaikan mesej agama itu kepada
masyarakat di luar sana. Antara majalah yang diterbitkan ialah Islamic
Fraternity yang diterbitkan oleh Barakatullah dari 1910 hingga 1913 dan majalah
Yapan Makhbari dalam Bahasa Tatar oleh Abdul Hayy.

Selain menyumbang kepada perkembangan dakwah dan intelektual Islam, mereka juga bertanggungjawab menubuhkan masjid-masjid terawal di Jepun terima kasih kepada hubungan baik yang dijalin dengan kerajaan Jepun dan sumbangan derma dari dalam dan luar Jepun. Antara masjid-masjid terawal yang dibina ialah Masjid Nagoya (1931), Masjid Kobe (1935) dan Masjid Jamek Tokyo/Tokyo Camii (1938). Masjid yang paling terkenal sudah tentu Tokyo Camii kerana dana pembinaannya bukan saja disumbang oleh Tokyo tetapi juga oleh zaibatsu (firma-firma besar perniagaan) seperti Mitsubishi.

Semasa ia dibuka pada tahun 1938, ia dihadiri oleh ramai figura utama bukan saja dari Jepun tetapi dari dunia Islam itu sendiri. Tetapi pada tahun 1986, ia terpaksa dirobohkan berikutan masalah struktur yang serius pada masjid. Masjid itu dibina semula pada tahun 1998 dan siap dibina pada tahun 2000 dengan biaya dari kerajaan Turki berjumlah 1.5 bilion yen (RM 57.825 juta) dan reka bentuknya menyerupai reka bentuk Masjid Biru di Istanbul.

Selain
para dai’e dan ulama, usaha perkembangan Islam di Jepun turut disokong oleh
pertubuhan seperti Persatuan Muslim Jepun (JMA) dan Pusat Islam Jepun (ICJ). Aktiviti-aktiviti
yang digerakkan mereka seperti usaha terjemahan Al-Quran, penerbitan bahan
bacaan Islam, menganjurkan seminar dan program Islam untuk kelompok bukan
Islam, kelas pengajaran bagi anak-anak beragama Islam, penganjuran
kuliah-kuliah atau halaqah, penganjuran program latihan untuk pemimpin-pemimpin
komuniti Islam dan menghantar pelajar melanjutkan pelajaran ke negara-negara
Islam. Selain itu, mereka juga bertanggungjawab meraih sumbangan dana dari
negara-negara Islam khususnya agensi-agensi kerajaan untuk tujuan pembangunan
ummah.

Negara-negara
luar turut membantu kepada perkembangan Islam di Jepun. Bukanlah satu rahsia
negara-negara seperti Turki dan Arab Saudi menyalurkan dana, menerbitkan bahan
bacaan Islam, menghantar para dai’e dan menyediakan biasiswa bagi pelajar asing
melanjutkan pelajaran di negara-negara mereka. Pada tahun 1974, Arab Saudi
menghantar sekumpulan dai’e ke Jepun untuk tujuan dakwah.

Selain
negara-negara luar, usah dilupa peranan agama Islam itu sendiri terhadap
penduduk tempatan. Sesetengah warga Jepun memilih Islam sebagai agama selepas
mempunyai hubungan dengan pengamalnya. Menariknya di sini, majoriti yang
memeluk Islam ialah wanita yang berkahwin dengan ekspatriat negara-negara Islam
seperti Turki, Malaysia dan Indonesia. Walaupun ada yang meragui keikhlasan
sesetengah wanita ini, ada yang memang memeluk Islam kerana jatuh cinta dengan
kesyumulan agama itu.

Cabaran dakwah di Jepun

Namun,
usaha dakwah di negara di mana umat Islam merupakan minoriti bukanlah sesuatu yang
mudah. Ini kerana masih ramai warga Jepun yang masih jahil terhadap Islam atau
mempunyai pengetahuan yang sedikit. Keadaan ini bukan saja mengakibatkan salah
faham terhadap Islam bahkan secara tidak langsung, mengakibatkan Jepun
kehilangan peluang keemasan merebut kek ekonomi pelaburan di negara-negara
Islam. Keadaan ini tidak dibantu dengan maklumat-maklumat bersifat negatif
berkenaan Islam yang disampaikan media massa yang mempengaruhi mentaliti warga
Jepun sehingga hari ini.

Selain itu, tumpuan komuniti Islam di bandar-bandar besar seperti Tokyo, Nagoya dan Osaka menyukarkan usaha penyebaran dakwah ke bahagian lain negara Jepun. Di samping itu, saiz komuniti mereka yang kecil mendorong mereka bergaul dengan komuniti Islam dari luar. Walaupun pada dasarnya ia memudahkan pelbagai urusan termasuk soal ibadat dan akses kepada makanan halal, ia turut mewujudkan persepsi bahawa agama Islam merupakan agama asing dan ini mematikan sebarang hubungan yang dibuat dengan komuniti bukan Islam.

Komuniti Islam Jepun juga mempunyai masalah kekurangan dai’e tempatan dan terpaksa bergantung kepada dai’e luar sekaligus mewujudkan masalah komunikasi dengan penduduk tempatan. Ini kerana dai’e-dai’e luar ini bukan saja tidak fasih dalam Bahasa Jepun tetapi tidak memahami adat dan budaya masyarakat tempatan. Semua ini menyumbang kepada mengapa aktiviti dakwah kadangkala tidak berkesan.

Tambahan
pula, umat Islam sendiri turut berhadapan dengan sikap sinis dan curiga pihak
berkuasa lebih-lebih lagi selepas serangan 11 September. Pada tahun 2010, 114
fail pengawasan Muslim di seluruh negara Jepun dibocorkan yang menyaksikan
masjid, restoran halal dan pertubuhan Islam menjadi sasaran. Akibatnya, 17
Muslim Jepun berdarah Timur Tengah dan Afrika Utara menyaman pihak kerajaan kerana
melanggar hak-hak mereka yang dijamin perlembagaan. Menurut Muhamad Fujita
(bukan nama sebenar), “Mereka (kerajaan) menjadikan kami suspek pengganas, kami
tidak pernah melakukan apa-apa kesalahan.”

Pada tahun 2016, Mahkamah Agung memutuskan langkah pengawasan tersebut sebagai wajar selepas menolak rayuan kedua yang difailkan 17 plaintif itu. Namun, hakim tidak membuat sebarang penghakiman berkenaan taktik memprofil dan pengawasan yang dibuat pihak berkuasa. Kumpulan plaintif bagaimanapun diberi pampasan 90 juta yen (RM 3.46 juta) sebagai ganti rugi pencabulan privasi yang tercetus akibat kebocoran fail-fail itu.

Justeru bila ditanya tentang kes ini, pemberi maklumat merangkap bekas kontraktor Agensi Keselamatan Negara (NSA), Edward Snowden berkata, “Orang Islam lebih berkemungkinan menjadi sasaran walaupun tidak terlibat dengan sebarang aktiviti jenayah atau ada kaitan dengan individu sebegitu dalam latar belakang mereka, hanya disebabkan orang ramai merasa takut.”

RUJUKAN:

1.
Fathil, Fathiah dan Fathil, Fauziah. (2011). Islam in Minority Muslim
Countries: A Case Study on Japan and Korea. World Journal of Islamic History
and Civilization, 1 (2): 130-141, ISSN 2225-0883. IDOSI Publications. https://pdfs.semanticscholar.org/7a66/383283a9ce7cc3817dd66541065ba2d6e70f.pdf

2.
Payton, Matt. (2016). Japan’s top court has approved blanket surveillance of
the country’s Muslims. The Independent. https://www.independent.co.uk/news/world/asia/muslims-japan-government-surveillance-top-court-green-lit-islamaphobia-a7109761.html

3.
Siddiqui, Samee. (2014). Japan’s rich Muslim past and present. Al-Jazeera. https://www.aljazeera.com/indepth/features/2014/11/japan-rich-muslim-past-present-2014112115633107534.html


Pangea: Apabila Semua Benua Bercantum

Pada 1912, Alfred Wegener iaitu seorang ahli geologi Jerman, pernah mengemukan sebuah teori mengenai benuk muka bumi. Menurut teori beliau, lebih kurang 270 juta tahun yg lalu, bumi merupakan sebuah hamparan tanah yang amat lapang, menggabungkan keseluruhan benua yang sedia ada pada masa ini.

Tanah tersebut dikelilingi oleh sebuah lautan yang diberi nama Panthalassa. Pangea yang juga dikenali sebagai Pangaea, merupakan nama yang diberikan beliau kepada kawasan daratan bumi pada waktu itu.

Pangea ialah hasil gabungan dua perkataan Yunani ; Pan bermaksud ‘keseluruhan’ manakala Gaia atau Gea bermaksud ‘tanah’.  Melalui teori beliau, sedikit sebanyak telah membantu perkembangan kajian plat tektonik yang mengkaji segmen keras kerak bumi yang disokong oleh magma bawah tanah. Maka, kata mudah, Pangea merupakan ‘ibu daratan’ di muka bumi ini.

Awal Mula Perpisahan

Para saintis berpendapat, Pangea mula berpecah sekitar 200 juta tahun yang lalu. Perpecahan tersebut kemudiannya membentuk dua buah benua yang besar iaitu Laurasia dan Gondwana. Konsep kewujudan Laurasia dan Gondwana ini, dikembangkan oleh Alexander Du Toit, ahli geologi Afrika Selatan. Konsep tersebut telah diabadikan dalam penulisan buku beliau iaitu Our Wandering Continents pada tahun 1937.

[Gambaran Buku]Nama Laurasia merupakan kombinasi antara dua nama iaitu Laurentia dan Eurasia. Laurentia merupakan kawasan daratan yang merangkumi Greenland dan sebahagian besar benua Amerika Utara  manakala Eurasia ialah kawasan daratan yang terdiri daripada keseluruhan benua Eropah dan benua Asia.

[Gambaran Laurasia dan Gondwana]Laurasia ialah benua di hemisfera utara Bumi seperti yang digambarkan dalam gambar di atas. Namun, berbeza pula bagi Gondwana yang juga dikenali sebagai Gondwanaland. Gondwana ialah benua di hemisfera selatan selatan Bumi yang terdiri daripada Antartika, New Zealand, Afrika, Arab, Madagascar, Amerika Selatan, India dan Australia-New Guinea.

Pangea Masa Kini

Saban tahun, kedua-dua benua tersebut berpisah sehingga terbentuknya muka Bumi yang sedia ada pada hari ini. Timbul persoalan, adakah wujud kemungkinan akan berlakunya  ‘Pangea Baru’? Apakah yang akan berlaku dengan iklim Bumi dan kehidupan spesies di ‘ Pangea Baru’?

Menurut ahli geofizik di Yale University, Ross Mitchell, ‘Pangea Baru’ akan wujud setiap kitaran 600 juta tahun. Namun begitu, beliau menegaskan bahawa kewujudan Amasia dianggarkan akan berlaku lebih cepat dari apa yang disangkakan.

Kemungkinan, dalam 300 juta tahun yang mendatang dari sekarang. Kepantasan kewujudan ‘Pangea Baru’ atau juga diberi nama sebagai Amasia ini, didorong kuat oleh darjah kepanasan Bumi yang meningkat saban tahun. Maka, ada kemungkinan untuk kewujudan semula Pangea yang baru pada masa akan datang.

[Gambaran Amasia]Kawasan yang akan terjejas teruk dengan situasi tersebut ialah kawasan tengah Amasia. Kawasan pedalaman ditengah-tengah Amasia akan menjadi padang pasir yang lebih luas dan mungkin lebih teruk dari Gurun Sahara di benua Afrika.

Selain itu juga, kemungkinan untuk menerima hujan di kawasan tersebut juga amatlah tipis kerana berjauhan dari kawasan lautan yang menyumbang kepada proses kitaran air hujan. Kesannya, kawasan tesebut tidak sesuai untuk didiami oleh manusia dan sebarang spesies hidupan yang lain untuk  terus hidup di kawasan tersebut.

Kesimpulannya,  bersyukurlah di manapun kita berada di muka Bumi ini. Sekiranya Pangea 2.0 berlaku, belum tentu kita dapat menjalani kehidupan yang normal dan sempurna seperti sekarang.

Artikel dikirimkan oleh Nur Aiman Haziq untuk The Patriots.

RUJUKAN:

1) Ghose, T. (2018, February 23). Facts About Pangaea, Ancient Supercontinent. Retrieved July 30, 2020, from https://www.livescience.com/38218-facts-about-pangaea.html

2) Where is Pangaea?. Where the Wonders of Learning Never Cease | Wonderopolis.https://wonderopolis.org/wonder/where-is-pangaea

3) The Editors of Encyclopaedia Britannica. (2009, September 11). Laurasia. Retrieved July 30, 2020, from https://www.britannica.com/place/Laurasia

4) Moyle, T., Raphael, Poll, G., Hordiienko, M., & Köchel, P. (2019, September 09). What If Pangea Never Broke Apart? Retrieved July 30, 2020, from https://insh.world/science/what-if-pangea-never-broke-apart/

5) Woodward, A. (2018, October 06). Will There Ever Be Another Pangea? Retrieved July 30, 2020, from https://www.livescience.com/63753-will-there-be-another-pangea.html


Kenapa Jarum Suntik Vaksin PM Berubah Warna?

Dalam kes suntikan vaksin kepada Perdana Menteri petang semalam, ada pihak yang keliru tentang mengapa picagari yang digunakan untuk tarik ubat vaksin berbeza dengan picagari yang digunakan untuk suntik otot lengan Perdana Menteri.

Seolah-olah picagari yang digunakan ditukar oleh jururawat secara sengaja. Ada pula yang terkeliru dengan warna jarum sehingga dia menyangka warna BIRU dan OREN itu adalah warna vaksin itu sendiri, bukan jarum.

Penjelasan sebenarnya adalah mudah. Ini bukan isu muslihat atau konspirasi. Ini sekadar teknik suntikan ubatan yang mengikut prinsip kejururawatan sebenar dengan betul.
Begini.

Dalam prinsip suntikan ubatan, tak kisah lah sama ada ubat vaksin ke, ubat insulin ke, ubat apa-apa sekalipun, antara prinsip yang wajib jururawat ikut untuk pastikan suntikan ubat berkesan adalah MENUKAR JARUM SUNTIKAN.

Seperti dalam kes Perdana Menteri tadi, jarum pertama yang digunakan untuk tarik ubat kedalam picagari adalah berwarna BIRU. Jarum yang digunakan untuk cucuk kulit Perdana Menteri pula adalah berwarna OREN.

KENAPA?

Ada 3 sebab kenapa jururawat perlu tukar dari jarum pertama ke jarum kedua sebelum suntikan diberikan.

PERTAMA

Untuk kekalkan kebersihan jarum.

Jarum pertama yang digunakan untuk cucuk mulut botol (vial) ubat vaksin tu sudah tercemar, jadi ia tidak boleh digunakan untuk disuntik pada pesakit. Jika tidak, ia boleh mengakibatkan jangkitan pada kawasan suntikan. Jangkitan yang teruk boleh mengakibatkan pembentukan luka dan abcess (kumpulan nanah bawah kulit / dalam otot).

KEDUA

Jarum telah menjadi tumpul.

Jarum pertama yang digunakan akan menjadi tumpul selepas suntikan pertama, sama ada menembusi getah mulut botol ubat atau kulit pesakit. Jika jarum yang tumpul digunakan untuk suntik pesakit, ia boleh mengakibatkan kesakitan.

KETIGA

Saiz dan lubang jarum (lumen) berbeza.

Setiap jarum mempunyai saiz tersendiri mengikut kod warna. Saiz ini menentukan keluasan lubang jarum yang perlu dilalui oleh ubatan. Saiz jarum juga mempengaruhi tahap kesakitan pesakit apabila disuntik.

Lebih besar jarum, lebih sakit rasa disuntik. Jarum warna BIRU mempunyai lumen yang lebih besar dari OREN, jadi ia digunakan untuk memudahkan proses menarik ubat dari botol. Setelah selesai, jarum BIRU ditukar kepada jarum OREN yang mempunyai saiz lebih kecil supaya dapat mengurangkan sakit yang dialami oleh Perdana Menteri apabila disuntik.

Sekian.


Sejarah Silap Mata Sepanjang Tamadun Dunia

David Copperfield, David Blaine, Criss Angel dan Harry Houdini. Keempat-empat mereka merupakan ahli silap mata terkenal yang sentiasa menggamit orang ramai dengan pelbagai helah dan silap mata tersendiri. Sejarah silap mata sendiri sebenarnya merupakan satu sejarah yang panjang.

Ada berpandangan ia dikatakan sudah bermula semasa era Mesir Purba atau lebih tepat era Baqet III. Satu lukisan pada dinding makam baginda di nekropolis Bani Hassan menunjukkan dua orang lelaki berlutut dengan empat mangkuk diterbalikkan diletakkan di antara kedua-duanya. Ada mendakwa itu merupakan bukti terawal silap mata wujud semasa era ini. Tetapi ada juga yang melihat ini sebagai satu bentuk permainan kegemaran rakyat ketika itu.

Yang pasti, silap mata atau lebih tepat silap mata mangkuk dan bola sudah dinyatakan dalam bentuk teks semasa era Rom. Helah ini disebut oleh penulis Rom terkenal, Seneca the Younger dalam karyanya yang bertajuk Epistulae Morales ad Lucilium (Surat-Surat Moral kepada Lucillius) yang diterbitkan sekitar tahun 65 Masihi.

Silap mata mangkuk dan bola boleh dianggap sebagai silap mata tertua di dunia. Helahnya mudah, bola diletakkan dalam salah satu daripada ketiga-tiga mangkuk sebelum ahli silap mata membuatkan bola melompat ke mangkuk lain atau menambah bilangannya. Hakikatnya, tanpa pengetahuan penonton, satu bola tambahan diletakkan di bawah salah satu mangkuk dengan bola asal disimpan secara rahsia semasa persembahan.

Di sebalik nama helah ini, kadang-kadang ahli silap mata menggantikan bola atau mangkuk dengan objek lain yang bersesuaian dengan persembahannya. Di Itali, helah ini dipanggil il gioco dei bussolotti (permainan penggoncang dadu). Mereka menggunakan kotak penggoncang dadu berbentuk silinder sebagai alternatif kepada cawan atau mangkuk semasa menunjukkan silap mata ini kepada orang ramai.

Pada Zaman Pertengahan, tidak diketahui tentang cerita silap mata terutama di tanah besar Eropah. Bagaimanapun perlu diingat, silap mata dianggap sama sahaja seperti sihir dan sesiapa yang melakukannya kecaman masyarakat dan berdepan prospek kema_tian yang menggerunkan. Bagi penduduk dan pihak gereja ketika itu, pengamal sihir dianggap bersubahat dengan syaitan dan berusaha menyelewengkan masyarakat untuk berpaling daripada agama.

Bagi pengamal silap mata, selain dianggap ahli sihir oleh masyarakat dan gereja, mereka turut dilabel sebagai penjen_ayah kerana membantu aktiviti kecu_rian berleluasa. Mesej ini dilihat dengan jelas menerusi lukisan The Conjurer yang dihasilkan oleh pelukis abad ke-16, Hieronymous Bosch.

Dalam lukisan tersebut, Bosch melukis imej orang ramai yang tertarik dengan helah silap mata yang dipersembahkan seorang silap mata. Bagaimanapun, pada masa sama, seorang lelaki (berkemungkinan rakan subahat ahli silap mata) secara senyap-senyap mengambil uncang wang milik seorang penduduk. Mesej Bosch amat jelas: jangan percaya kepada ahli silap mata!

Bagi mengubah persepsi orang ramai terhadap hal ini, penulis dan ahli politik Inggeris Reginald Scot menerbitkan buku The Discoverie of Witchcraft pada 1584. Dalam buku tersebut, beliau menegaskan silap mata bukan sihir kerana ia bergantung kepada teknik ringkas untuk menjayakannya. Scot turut menyelar pihak gereja Roman Katolik kerana menyamakan silap mata dengan sihir yang mengakibatkan ahli silap mata disalah sangka sebagai ahli sihir.

Ini menjadikan buku The Discoverie of Witchcraft sebagai buku silap mata pertama diterbitkan dalam sejarah. Bagaimanapun, ramai cendekiawan Inggeris menolak idea yang dikemukakan Scot. Nasibnya bertambah malang apabila Raja James I yang ditabalkan sebagai Raja England dan Ireland pada 1603 menitahkan semua salinan buku tersebut diba_kar.

Tetapi lama-kelamaan, idea ahli silap mata merupakan ahli sihir tidak lagi dianggap relevan dan ia mula dilihat sebagai satu bentuk hiburan kepada masyarakat. Antara ahli silap mata yang muncul pada abad ke-17 ialah Isaac Fawkes. Fawkes aktif sebagai ahli silap mata dan menghiburkan penonton di Pesta Bartholomew antara 1720 hingga 1731. Selain itu, beliau juga pernah dipanggil ke istana untuk menghiburkan Raja George II.

Fawkes kembali ke negeri cacing pada 1732 selepas dikatakan terbu_nuh dalam satu keba_karan di gerai pesta miliknya. Beliau dikatakan mempunyai kekayaan berjumlah 10,000 paun yang bersamaan dengan AS$1 juta (RM4.1 juta) hari ini. Fawkes dianggap ikon silap mata kepada semua ahli silap mata selepasnya kerana mempunyai gerakan tangan yang lincah semasa membuat persembahan.

Silap mata moden hanya bermula sekitar abad ke-19 terima kasih kepada Jean-Eugène Robert-Houdin. Robert-Houdin ialah seorang pembuat jam tetapi mempunyai minat mendalam terhadap dunia silap mata.

Impak yang ditinggalkan beliau masih dirasai sehingga hari ini. Pertama, dari segi penampilan, Robert-Houdin lebih selesa mengenakan sut malam yang segak. Beliau memilih penampilan ini bagi membuang stigma aura mistik yang dikatakan ada kaitan dengan silap mata. Selain itu, Robert-Houdin turut menyelar mana-mana ahli silap mata yang menggunakan sihir sebagai rahsia helah mereka sebagai penipu besar.

Reputasi Robert-Houdin digunakan sepenuhnya oleh Perancis untuk membantu kempen pendudukan mereka di Algeria. Walaupun berjaya menakluk negara itu pada tahun 1830, masih ramai pemimpin dan warga Algeria melancarkan pemberontakan bagi menolak kehadiran mereka di situ. Situasi ini tidak dibantu oleh kemunculan golongan murabit[1] yang menggesa orang ramai bangkit menentang penjajah Eropah itu.

Paris yang terdesak meminta bantuan Robert-Houdin melawan pengaruh golongan murabit menerusi silap matanya. Ini kerana menurut mereka, golongan murabit dikatakan mengamalkan silap mata bagi menyakinkan orang ramai untuk terus menentang Perancis. Ini mendorongnya mengadakan persembahan di seluruh Algeria bagi mempengaruhi orang awam menyokong rejim baru itu.

Antara helah yang digunakan oleh Robert-Houdin ialah menarik keluar barang dari topi, meminta seorang sukarelawan mengangkat peti kayu magis atau menjadikan sukarelawan hilang sebentar. Tetapi persembahannya yang paling mencabar ialah bila beliau diminta mengadakan persembahan silap mata di hadapan 60 ketua puak.

Apabila persembahan itu dibuat di hadapan mereka, ramai merasa kagum dengan helah yang ditunjukkan. Malah, Robert-Houdin dengan bantuan seorang penterjemah menjelaskan kepada mereka bagaimana beliau melakukan semua helah silap mata tersebut. Beberapa hari selepas itu, separuh daripada mereka mengumumkan menyokong pendudukan Perancis di Algeria.

Semasa era Victoria England pula, silap mata terkenal kerana pelbagai faktor seperti peralatan mekanikal, kelicikan ahli silap mata dan rasa ingin tahu mendalam terhadap perkara pelik dan tidak diketahui. Dua lokasi pilihan bagi ahli silap mata ialah Egyptian Hall dan Institut Politeknik Diraja (Royal Polytechnic Institution).

Nama Egyptian Hall menjadi terkenal kerana menjadi lokasi persembahan dua ahli silap mata terkenal George Alfred Cooke dan John Neville Maskelyne. Jadi, bagi mana-mana ahli silap mata ketika itu, ia dianggap satu penghormatan untuk melakukan persembahan di situ. Menariknya, Houdini pernah berkeinginan mengadakan persembahan di Egyptian Hall pada 1898 tetapi tidak diberi peluang berbuat demikian.

Institut Politeknik Diraja ditubuhkan pada 1838 dengan tujuan mendidik orang ramai berkenaan pengetahuan saintifik. Di sinilah, silap mata dan sains bergabung dengan ia menjadi lokasi pameran ciptaan mekanikal dan saintifik terbaru ketika itu.

Menjelang abad ke-20, persembahan silap mata ditayangkan di televisyen sekaligus mendorong orang ramai melihatnya secara lebih meluas. Bagaimanapun, persembahan silap mata hari ini dilihat lebih menekankan nilai hiburan daripada nilai pendidikan seperti yang dianjurkan Robert-Houdin. Bagaimanapun, legasi beliau diteruskan oleh sesetengah ahli silap mata terkenal seperti James Randi dan duo Penn dan Teller.

NOTA KAKI:

[1] Golongan cendekiawan dan guru agama Islam di Afrika Barat dan sebahagian Afrika Utara. Kebiasaannya, golongan ini merupakan hafiz dan pengajar al-Quran. Ada juga yang dikenali sebagai ahli sufi atau pemimpin komuniti agama setempat.


Victoria and Abdul – Kisah Benar Persahabatan Antara Dua Darjat

Shrabani Basu, seroang penulis dari India sedang dalam percutian dia dan keluarganya ke Osborne House di London pada masa itu.

Pandangannya tersekat pada gambar-gambar potret yang mempamerkan seorang “hamba” kepada Queen Victoria yang diberi nama Abdul Karim. “Tetapi dia tidak kelihatan seperti hamba langsung pada potret itu.

Dia lebih kelihatan seperti orang yang berada; dia memegang buku, melihat ke sisi, dan gambarnya dilukis dalam warna merah dan emas”, ujar beliau kehairanan.

“Di atas ialah gambar Queen Victoria, kemudian di bawahnya ada gambar Karim. Siapakah lelaki dari Agra, India ini yang mendapat tempat yang istemewa dalam hati Ratu Inggeris itu?”

Dari situ dia tahu bahawa Karim bukanlah sekadar hamba biasa yang bekerja untuk Ratu, tetapi dia mesti seorang yang istimewa kepada kerajaan British pada masa itu.

Bermula dari perasaan ingin tahu itu, beliau mula mengembara ke 3 buah negara, mencari susur galur keluarga Karim. Pada tahun 2006, dia mula bersungguh-sungguh. Setelah 4 tahun kajian dan penulisan, tertulislah sebuah buku Victoria and Abdul: The True Story of the Queen’s Closest Confidant yang mana kemudiannya diadaptasi menjadi sebuah cerita.

BERMULANYA PENGEMBARAAN

Cerita bermula apabila Karim, seorang kerani di penjara dihantar ke England untukk bekerja sebagai pekerja di Majlis Jubli Emas 50 tahun sebagai Ratu di England. Kemudian Ratu berasa tertarik apabila melihat permaidani dari India yang dipamerkan semasa pameran di situ.

Lalu beliau berfikir, “ Mengapa tidak saya membawa ‘India Asli’ bersama saya? Karpet itu hanya hasil kerja”. Lalu beliau meminta 2 orang hamba untuk bekerja dengannya.

Bermula dari situ, beliau mula tertarik dengan seorang hamba yang beliau menyifatkan tall and handsome. Sedikit demi sedikit, beliau mula tertarik dengan budaya dan bahasa India pula.

Maka beliau mempelajari Hindi dan tulisan Hindi dari Karim sendiri, dan Karim menjadi guru beliau. Sungguh rapat hubungan mereka berdua sehingga Ratu memanggil Karim sebagai “Munsyi” : iaitu guru bahasa dalam bahasa Hindi.

Kesemua cerita- cerita ini ditulis dengan rapi oleh Ratu yang mana ianya hanya dapat dijumpai 100 tahun kemudian pada tahun 2010.

“It is a great interest to me,” she wrote in her diary, “for both the language and the people, I have naturally never come into real contact with before.”

KESUKAAN RATU

Hubungan mereka sebagai Ratu dan hamba semakin menipis. Malah hubungan mereka menjadi tebal sebagai “guru” dan “murid” pula. Perkara ini mengundang ketidak puasan hati orang-orang yang dekat, terutamanya anak Ratu sendiri : King Edward VII.

Hal ini berterusan sehinggalah terdapat banyak komplot dan cara untuk mengusir Karim dari istana. Antara yang paling dasyat ialah apabila mereka bekerjasama dengan doktor peribadi Ratu, Sir James Reid. Mereka berpakat mengatakan Karim menghidap penyakit berjangkit yang serius, iaitu syphilis dan tidak patut berada di istana.

Namun Karim tidak dihalau keluar oleh Ratu, malah dia masih berada di istana sehinggalah hari kematian Ratu.

Tahun 1901, Ratu sudah mangkat, sudah tidak ada lagi orang yang mahu melindungi Karim. Pertabalan King Edward menjadi raja pula menambah sengsara kehidupan Karim di istana kerana beliau sudah lama tidak berpuas hati dengan keberadaan seorang hamba di istananya.

King Edward menyuruh Karim mengumpulkan semula semua surat yang mereka berdua pernah berutusan dengan Ratu. Surat-surat dan gambar Karim dengan Ratu cuba dipadamkan dari sejarah. Malah, terdapat banyak surat Karim dengan Ratu yang mana ditandatangan oleh Ratu sebagai:

“your closest friend”

“your true friend” dan

“your loving mother”.

Kesemua buku dan rekod yang mempunyai kaitan dengan dengan Karim dibakar oleh King Edward di hadapan Karim sendiri. Tidak ada yang tinggal untuk Karim sebagai kenang-kenangan dia dengan Ratu. Yang ada hanyalah rekod-rekod yang ditulis oleh pihak istana sendiri yang menyatakan Karim ialah seorang lelaki sombong yang mempergunakan Ratu untuk kepentingan dirinya sendiri.

Karim dihalau kembali ke India.

SEJARAH TERBONGKAR

Selama lebih 100 tahun, kisah persahabatan akrab Karim dan Queen Victoria kekal dalam lipatan sejarah, sehinggalah seorang penulis dari India, Shrabani Basu terjumpa gambar Karim yang dipamerkan di England.

Basu mula mengembara ke Agra, dan disitu dia bertemu dengan kubur Karim yang mana sudah usang dan tidak terjaga,penuh dengan contengan grafitti, dan menjadi rumah kepada anjing liar.

Dia terbang lagi ke Karachi, Pakistan dan di situ dia bertemu dengan waris keluarga Karim. Sejarah berjaya di korek semula. Waris keluarga Karim menyerahkan diari peribadi Karim yang masih terjaga rapi ketika semua orang menganggap cerita Karim sudah hilang.

Basu berada seminggu di sana dalam usaha menterjemah semula diari tersebut bersama dengan keluarga Karim.

BABAK MENARIK

Antara babak menarik yang terakam dalam sejarah ialah ketika mana Karim memberitahu beliau terdapat buah yang sedap di India, buah mangga. Ratu berasa sangat teringin untuk memakan buah mangga sehinggakan dia memerintahkan pegawainya membawa mangga dari India untuk beliau mencubanya.

Sudah tentu sebiji buah mangga sampai dari India sampai ke England. Malangnya buah tersebut sudahpun rosak sebaik sahaja sampai, kerana perjalanan ke sana memakan masa 6 minggu.

Sejarah membuktikan bahawa darjat dan kebesaran tidak dapat menandingi kebersihan hati dan kejujuran yang ada dalam diri. Sehinggakan seorang hamba pun boleh diangkat di kedudukan yang istimewa kerana sebuah kejujuran. Maka, siapakah kita mahu menghukum dan menilai?

Kini, kisah benar persahabatan antara dua darjat tersebut dapat di tonton melalui cerita : Victoria and Abdul.

RUJUKAN:

The untold story within the untold story of ‘Victoria & Abdul’. https://www.washingtonpost.com/express/wp/2017/09/29/the-untold-story-within-the-untold-story-of-victoria-and-abdul/

Victoria and Abdul Author on the Movie’s Unlikely Story: ‘It Sounds Like a Fantasy’. https://time.com/4941313/victoria-and-abdul-true-story-shrabani-basu/

‘How I uncovered the hidden friendship between Queen Victoria and her Indian servant Abdul’. https://www.telegraph.co.uk/women/life/uncovered-hidden-friendship-queen-victoria-indian-servant-abdul/


Tindakan Dangkal Yang Mencacatkan Budaya Melayu Sendiri

Bercakap pasal “negara maju”, pasti semua membayangkan Amerika Syarikat. Buatlah apa pun – Malaysia takkan mampu mengecapi nilai kemajuan diamalkan Amerika Syarikat. Kedua-dua negara ini sangat berbeza. Amerika Syarikat sampai hari ini mengamalkan identiti kenegaraan “a nation of immigrants”. Walaupun ada dasar imigrasi, Malaysia tidak aktif macam Amerika Syarikat. Malah binaan negara ini lebih cenderung macam identiti Jerman dan Rusia – pelbagai bangsa dan etnik, tetapi ikut bangsa identiti.

Susah juga untuk gandingkan Malaysia dengan Jerman dan Rusia. Pertama sekali, Jerman hanya dijajah Soviet selama 44 tahun sahaja, tidak cukup untuk melunturkan kerohanian bangsa. Rusia pula tidak pernah dijajah. Jadi identitinya kekal dari dulu sampai sekarang. Oleh yang demikian, suka atau tidak, kena tengok Israel sebagai contoh. Israel diwujudkan pada tahun 1945 selepas percaturan secara diplomasi yang sememangnya luar biasa.

Dalam tempoh 10 tahun pertama, Israel tiada ekonomi. Pergi luar negara kena gelak habis. Israel hanya mampu mengeksport barangan asas seperti gigi palsu misalnya. Jauh sekali pemain industri berteknologi tinggi macam sekarang. Tetapi apa yang Israel buat dalam masa 10 tahun tersebut? Pembinaan identiti.

Mengumpul Balik Apa Yang Hancur

Tidak boleh dinafikan yang Tanah Palestin pernah didiami Bani Israil suatu masa dahulu. Terdapat 12 suku dalam kalangan Bani Israil. Yahudi adalah salah satu daripada 12 suku ini, yakni Suku Yehudah yang hancur pada tahun 587 S.M. dimamah Neo-Babylonia. Selepas kejatuhan ini, Yahudi hidup secara berpindah randah. Ada yang masih tinggal dalam Tanah Yehudah. Macam-macam kerajaan naungan dan jajahan berdiri di atas tanah ini – Yehud, Coele-Syria, Hasmonean, Herodian, Judea (Rom),…, dan sekarang Israel.

Namun antara Yehudah dan Israel, ada kerajaan-kerajaan Islam yang lain. Kerajaan Islam seperti yang boleh bayang membawa identiti ala-ala Arab untuk mengabsahkan pegangan mereka. Jadi apabila Israel ambil alih, identiti ini ditempuhi secara berkala.

Ini adalah peta kawasan semasa dipegang Uthmaniyah. Banyak bandar dinamakan dalam ras Arab. Jadi selepas mengambil alih, semua nama bandar diubah ikut ras Ibrani. “Akka” menjadi “Akko” secara rasmi. Kota Jaffa pula digelar “Yafo”, diserap sampai jadi sebahagian daripada Tel Aviv. Banyak bandar lain dibangun untuk mengukuhkan identiti baharu ini seperti Bat Yam, Bnei Brak dan Givatayim misalnya. Pendekatan ini akhirnya memaksa bahasa Arab untuk menuruti ras Ibrani. Tengok saja “Herzliya” – lidah Arab sekarang panggil “هرتسليا”.

Kalau bandar-bandar baharu diasaskan sebagai kuasa pengaruh, bandar-bandar lama bagaimana? “Bir as-Sab” (Perigi Tujuh) diubah menjadi “Be’er Sheva”. Banyak kemajuan dibina keliling Bayt al-Maqdis untuk mengasaskan “Jerusalem” sebagai nama dominan. Sekarang semua mesti guna nama Jerusalem.

Padahal ikut sempadan rasmi, Bayt al-Maqdis (Old City) tidak masuk pun dalam Jerusalem. Di pinggir saja.

Pengajaran Bagi Orang Yang Alpa

Kegigihan Israel mengangkat Ibrani telah mengukuhkan identiti kenegaraan. Malaysia ada cita-cita untuk kukuhkan bahasa Melayu… katanya. Tetapi pelik, nama-nama bandar tidak ikut ras tempatan. Masih ada bandar Georgetown dan Butterworth, walhal lidah tempatan memanggil “Tanjong” (Tanjung Penaga) dan Bagan. Katanya nama asal Slim River pula adalah Sungai Sempit. Katanya nak bagi “glamour” untuk pelancongan. Sembang. Thailand tidak letak “Bidentown” pun untuk tarik pelancongnya ke Krabi, Pattaya atau Ko Samui.

Kalau ingin cakap “nama glamour”, kalian rasa Givatayim ada unsur “glamour”? Mana ada. Givatayim bermaksud “(di antara) Dua Bukit” sempena Bukit Borochov dan Bukit Kozlovsky. Punya mudah nama Givatayim.

Barangkali ada yang cakap, “banyak bandar nama tempatan”. Betul. Kerana bandar-bandar yang dikatakan banyak sudah lama wujud. Sungai Petani misalnya sudah tertanam dalam minda orang Kedah sejak lahir. Begitu juga Kuala Kangsar dalam hati orang Perak. Namun macam mana dengan penamaan bandar-bandar baharu? Cuba buka mata sikit. Dah ada beberapa bandar yang tiada identiti Melayu, Cina apatah lagi India.

Fikir sendiri. Memang bukan jenayah. Tiada siapa cakap jenayah. Walau bagaimanapun, identiti adalah perkara sangat penting. Jangan fikir warga Israel akan berjuang sampai titisan darah terakhir… kalau nama bandar mereka bernama “Tongkeng Ayam” ikut ras yang tiada dalam kerohanian tempatan.

Sekarang Israel sudah jauh meninggalkan Malaysia. Identiti membudayakan sebuah negara sebagai harta milik untuk diperjuang dan dipelihara. Secara langsung, limpahannya membangunkan ekonomi tempatan melalui jambatan ilmu. Kalian pun berpeluang untuk membangunkan Malaysia guna jambatan sama. Ada banyak buku kami sudah keluarkan. Kalian dipelawa membelinya melalui Shopee: https://shopee.com.my/thepatriotsasia


Watak-Watak Dalam Filem Marvel Eternals Yang Wujud Dalam Sejarah

Setiap watak dari karakter Eternals diadaptasi daripada tokoh dongeng atau dewa-dewi purba. Seperti watak Ikaris diambil daripada tokoh dongeng Yunani, Icarus yang jatuh terhempas ke dalam laut setelah gam pada sayap yang dipakainya cair terkena sinaran pancaran matahari.

Kalau watak Thena diambil daripada mitos Dewi Athena yang terkenal menjaga kota Athens, Yunani. Ia juga bertanggungjawab menyumpah Medusa dan mengutus seorang pahlawan untuk membunuhnya. Kepala Medusa dipenggal lalu diletakkan pada perisai milik Dewi Athena.

Kalau karakter Ajak diambil daripada watak Ajax, iaitu watak pahlawan mitos dalam Perang Trojan. Ia pernah bertempur satu lawan satu menghadapi putera Troy, Hector selama beberapa kali sehinggakan Ajax menyerah dan berundur.

Kalau watak Makkari diambil daripada nama Dewa Mercury dari Tamadun Rom, yang mana ia juga dikenali sebagai Dewa Hermes dalam Tamadun Yunani.

Dewa ini mempunyai sepasang kasut bersayap yang dikenali sebagai Talaria of Mercury yang mampu memberikan ia kuasa berlari dengan laju.

Kalau watak Gilgamesh, diambil daripada kisah puisi legenda dari Mesopotamia Kuno, Epic of Gilgamesh yang mengisahkan tentang seorang raja yang mengembara mencari Utnapishtim untuk mendapatkan rahsia kekal hidup abadi.

Watak Sersi pula diambil daripada dewi Yunani, Dewi Circe yang mana ia mempunyai kuasa menukarkan manusia ke bentuk haiwan, mahir dalam mencipta herba dan posyen.

Ia juga dikenali sebagai Dewi Ahli Sihir.

Sprite pula diambil daripada kisah mistik dari Eropah.

Sprite diumpamakan seperti pari-pari dan jin tetapi ia wujud dalam bentuk manusia kecil, bersayap dan mempunyai kekuatan sihir tersendiri.

Druig pula diambil daripada gelaran nama pendeta dari masyarakat Celtic, Druid yang bertugas sebagai pemuisi, ahli perubatan, penyusun undang² dan ketua agama pagan Myriad. Druid mendominasi masyarakat Celtic sekitar 500 SM.

Perayaaan Halloween juga berasal daripada mereka.

Watak Kingo diolah daripada Dewa Qingu (Kingu) dari mitologi Babylonia.

Setelah kematian suaminya, Dewa Apsu, Dewi Tiamat ingin mengangkat anaknya, Dewa Qingu sebagai raja dewa di Babylonia. Sebelum sempat Qingu naik menjadi raja, ia dibunuh oleh Dewa Marduk.

Akhir sekali, watak Phastos, diambil daripada sosok dewa mitos Yunani, Dewa Hephaestus atau Phaitos.

Ia dikenali sebagai dewa pencipta atau pembina kerana ia berkemahiran dalam mencipta sesuatu melalui bidang pandai besi, bertukang, pemahat dan selainnya.


Riwayat Kumpulan Search Menjadi Band Legenda

Kumpulan Search telah diasaskan oleh Yazit pada tahun 1981 di Johor Bahru. Kumpulan ini dianggotai oleh Zainal sebagai vokalis utama, Hillary Ang sebagai gitar utama, Memek sebagai gitar bass dan Yazit sebagai pemain drum. Kumpulan ini bermula sebagai kumpulan gitar rancak (kugiran) kelab The Red Rooster yang terletak di Kuala Lumpur.

Nama kumpulan ini sebenarnya diambil daripada rancangan dokumentari In Search Off yang dicadangkan oleh Hillary dan beberapa nama lain lagi. Apabila Zainal melihat cadangan ini lantas beliau terus bersetuju dengan In Search Off tetapi perkataan In dan Off di buang lalu kekal hingga sekarang nama Search.

Arakian, maka kisah kumpulan ini bermula apabila Zainal telah berjumpa dengan Hillary Ang lalu mempelawa beliau untuk bersama-sama mengadakan persembahan rock di sebuah kelab malam Kuala Lumpur.

Hillary Ang terus dengan bersemangatnya mengajak Yazit dan Yan Lefthanded untuk menubuhkan kumpulan rock. Namun malang menimpa apabila Yan menarik diri pada saat akhir dan hanya mereka berdua meneruskan perjalanan ke Kuala Lumpur.

Belum sempat kumpulan ini merakamkan album yang pertama, Zainal iaitu vokalis utama telah mengundurkan diri untuk membentuk kumpulan baru yang bernama Rampa. Apabila sudah berada di The Red Rooster, pengurusan kelab sangat tertarik dengan dengan gaya dan mutu persembahan mereka.

Dengan itu, pihak pengurusan kelab telah memberi masa dua minggu untuk mencari vokalis baru dan latihan selama sebulan sebelum diberikan kontrak tetap. Yazit bersama-sama dengan Hillary telah kembali ke Johor Bahru untuk mencari vokalis baru.

Mereka telah ditemukan dengan Amy yang pada ketika itu bekerja sebagai piano tuner. Amy juga merupakan vokalis rock paling menyerlah di sekitar Johor Bahru.

Bukan itu sahaja, Yazit juga bertemu dengan Nasir Daud bagi memperlawa beliau menyertai Search sebagai gitar bass seandainya Memek mengundurkan diri. Akhirnya, beliau diterima masuk apabila bertemu dengan Yazit dan yang lain di Red Rooster.

Pengalaman Search bermain di kelab malam telah menemukan mereka dengan M.Nasir dan terus bersetuju untuk menandatangani kontrak pertama bersama Polygram Record di Singapura pada tahun 1984.

Namun begitu sebelum rakaman bermula Hillary dan Nasir telah keluar daripada kumpulan dan posisi mereka diambil alih oleh Man Kidal dan Yan dari kumpulan Lefthanded. Bukan itu sahaja, Search telah bertindak memanggil Din sebagai gitar kedua dan juga anak didik kepada Man Kidal.

Maka, Search pada ketika itu dianggotai oleh Amy, Yazit, Man Kidal, Din dan Yan. Album sulung Search iaitu Cinta Buatan Malaysia berjaya dihasilkan dengan lagu Isi dan Kulit serta Kejora menjadi hits.

Tidak lama selepas itu, Yazit telah meminta Hillary dan Nasir untuk kembali bersama Search apabila Man Kidal serta Yan ingin menarik diri. Tanpa berlengah lagi mereka terus bergerak ke Singapura untuk bertemu M.Nasir.

Selepas seminggu, Search telah bersedia untuk merekod lagu di studio. Search berjaya merakam album Langit & Bumi (1986), Mentari Merah Di Ufuk Timur (1987) dan Di Pintu Sepi (1988). Selepas berlaku sedikit salah faham antara Search dan Polygram, mereka telah mengambil keputusan untuk berpindah ke syarikat BMG.

Malang sekali lagi menimpa Search apabila gitar utama iaitu Hillary Ang bertekad untuk mengundurkan diri buat kali kedua dan melibatkan diri di belakang tabir. Hal ini telah membuat Search dan BMG ingin membawa masuk Kid yang pada ketika itu sedang meniti zaman kegemilangannya bersama Gersang.

Maka, rundingan pun bermula antara BMG dan ROP (Rahim Othman Production) dan secara kebetulan Rahim Othman merupakan bapa saudara kepada Din serta Kid. Kid berjaya menyertai Search dengan restu ROP dan Gersang.

Search tidak memandang kebelakang lagi apabila berjaya mengeluarkan album Fenomena. Album ini diterbitkan oleh M.Nasir dibawah label BMG pada tahun 1989. Album ini berjaya mencatatkan jualan melebihi 220000 unit di Malaysia dan melebihi 600000 unit di Indonesia.

Lagu Isabella dalam album ini berjaya menjadi hits dan kemuncaknya adalah lagu tersebut berjaya memenangi tempat pertama Anugerah Juara Lagu 1989.

Air tidak selalunya jernih, Search melalui saat paling sukar apabila vokalis utama iaitu Amy menarik diri sekitar tahun 1996. Kehilangan Amy sebagai vokalis utama ketika rakaman album Bikin Wilayah menyebabkan Search terpaksa mengundang Awie sebagai penyanyi jemputan 1998.

Pada detik itu juga Search sudah berada diambang perpecahan. Namun peristiwa tersebut tidak mematahkan semangat Yazit walaupun hanya tinggal beliau seorang sebagai anggota Search. Yazit telah bertindak mengeluarkan album Selepas Banjir (1998) dengan Moq sebagai vokalis utama dan Shah Slam sebagai pemain gitar jemputan.

Album ini berjaya melahirkan lagu hits iaitu Kejora Ku Bersatu hingga lagu ini pernah menguasai carta Muzik-Muzik selama berminggu-minggu. Setelah itu, Search akhirnya dibubarkan pada tahun 2001. Walaubagaiamanapun, Yazit mengatakan bahawasannya Search tidak dibubarkan tetapi dibekukan.

Selepas lima tahun dibubarkan, Search kembali bersatu semula dengan lineup Amy (vokalis utama), Kid (gitar utama), Din (gitar kedua), Nasir (bass) dan Lola (XPDC) sebagai pemain drum.

Tidak lama selepas itu Lola (Drum) telah mengundurkan diri dari Search dan Yazit Ahmad (Drum) telah kembali pada Search. Setelah itu semua adalah sejarah dan kini Search menjadi kumpulan lagenda rock paling diminati oleh semua peringkat umur.

Hari ini kita menyaksikan vokalis utama iaitu Amy telah berundur daripada kumpulan Search. Ianya berikutan, Amy tidak lagi mampu memenuhi permintaan persembahan bersama kumpulan ekorannya umurnya semakin meningkat. Apa-apa pun, Search telah menjadi lagenda yang ulung kepada muzik tanah air. Tiada siapa boleh lupa solo lagu Isabella yang sangat berhantu.

RUJUKAN:

Hanisah Selamat, Syarrizuan Abd Rashid. (2017, Oktober 9). Yazid dedah rahsia kumpul anggota Search. Diperoleh daripada https://www.bharian.com.my/hiburan/selebriti/2017/10/335368/yazit-dedah-rahsia-kumpul-anggota-search.

Nasir Daud. (2016, May 22). Sedih dan kecewa dengan tohmahan kami dikutip. Diperoleh dari https://m.facebook.com/story/graphql_permalink/?graphql_id=UzpfSTEwMDAwMzk4ODM0MzU2ODo3MjY5NjA5MDA3ODAxODE%3D

Nasir Daud. (2016, May 27). Nasir imbas penubuhan Search. Diperoleh daripada https://www.beritaharian.sg/gah/hiburan/nasir-imbas-penubuhan-search.

Riadz Radzi. (n.d). Search 35 Tahun Terbilang. Diperoleh daripada https://www.hmetro.com.my/node/116516.


Anak Melayu Ini Merupakan Ahli Mensa Termuda UK!

Beberapa hari lepas, seorang kanak-kanak Melayu berusia tiga tahun mencetuskan kejutan dalam masyarakat apabila diumumkan sebagai ahli Mensa termuda. Muhammad Haryz Nadzim Mohd Hilmy Naim yang menetap di Britain bersama ibu bapanya menerima keahlian Mensa UK selepas berjaya mendapatkan markah IQ sebanyak 142 dalam ujian Stanford Binet.

Menurut ibunya, Nur Anira Asyikin Hashim, 30, mereka menerima permohonan Mensa pada 14 Januari lepas. Sebelum kita bercerita lanjut tentang adik Muhammad Haryz, mari kita selusuri sejarah Mensa itu sendiri.

Idea penubuhan Mensa datangnya dari dua individu terkenal iaitu Roland Berrill, seorang peguam Australia dan Dr Lancelot Ware, seorang peguam dan saintis dari Britain. Mensa ditubuhkan pada tahun 1946 di Lincoln College, Oxford dengan tujuan menubuhkan sebuah persatuan khas untuk orang-orang bijak dengan syarat keahliannya ialah seseorang itu mempunyai IQ yang tinggi. Mensa bersifat bebas dari unsur politik dan ahlinya datang dari pelbagai latar belakang berbeza termasuk bangsa, kerakyatan dan agama.

Bagaimanapun, kedua-dua Berrill dan Ware tidak berpuas hati dengan Mensa. Berrill yang sememangnya dikenali sebagai seorang elitis dan mahu melihat golongan elit menyertai organisasi tersebut. Bila melihat kebanyakan ahli Mensa terdiri daripada orang kebanyakan, beliau merasa amat kecewa kerana Mensa dilihat sebagai aristokrasi kebijaksanaan.

Selain itu, ramai ahli Mensa memandang sinis obsesinya terhadap dianetik, membaca tapak tangan, frenologi dan astrologi. Manakala Ware pula kecewa melihat ramai ahlinya menghabiskan banyak masa menyelesaikan teka-teki. Sikap Berrill menguruskan Mensa mengakibatkan kedua-duanya bergaduh dengan Ware memilih meninggalkan organisasi itu pada tahun 1950. Selepas peguam Australia itu meninggal dunia pada tahun 1961, barulah saintis itu memilih kembali ke pangkuan Mensa.

Ketika ini, jawatan Presiden Mensa digalas oleh Bjorn Liljeqvist dengan keahlian organisasi seramai 134,000 orang dari 100 buah negara. Tiga organisasi Mensa yang mempunyai keahlian paling ramai ialah Mensa Amerika Syarikat (57,000 orang), Mensa Britain (21,000 orang) dan Mensa Jerman (13,000 orang).

Kumpulan negara yang lebih besar dipecahkan kepada kumpulan-kumpulan kecil. Mensa Amerika Syarikat mempunyai 134 kumpulan tempatan dengan ahli teramai seramai 2,000 orang dan ahli terkecil seramai 100 orang.

Di Malaysia, idea penubuhan Mensa negara dibuat oleh Pengerusi Royal Selangor International Sdn Bhd, Tan Sri Yong Poh Kon. Pada tahun 70-an semasa mengembara dengan kapal terbang, beliau memutuskan menghabiskan masa dengan membuat ujian kepintaran dalam majalah Reader’s Digest. Tan Sri Poh Kon tidak menyangka beliau dapat menjawab 22 daripada 25 soalan dengan tepat.

Ketika itu, beliau baru berusia 22 tahun. Keputusannya menunjukkan beliau merupakan sebahagian daripada kelompok 2% manusia paling bijak sekaligus mendorongnya mengambil ujian Mensa. Tan Sri Poh Kon bukan saja bergelar tetapi juga bertanggungjawab menubuhkan Mensa Malaysia pada tahun 1984.

Keperluan kemasukan sebagai ahli Mensa mudah sahaja iaitu mendapatkan markah 98% dan ke atas dalam ujian-ujian menguji kecerdasan tertentu yang diiktiraf seperti Skala Kepintaran Stanford-Binnet. Markah bagi ujian Stanford-Binnet yang diterima ialah 132 manakala ujian kecerdasan Cattell pula ialah 148.

Kebanyakan ujian IQ direka untuk mendapatkan markah min 100 dengan standard penyisihan sebanyak 15, markah 98% di bawah syarat-syarat ini ialah 131. Walaupun kebanyakan negara anggota Mensa menggunakan ujian IQ yang diiktiraf, ada juga yang menggunakan ujian mereka sendiri seperti dibuat oleh Mensa Amerika Syarikat. Dalam sesetengah kes, ada juga yang mengambil ujian kelayakan Mensa sekali tetapi kemudian menghantar permohonan baru menggunakan markah kelayakan yang lain.

Nak tahu apa rupa ujian IQ Mensa ini? Boleh lihat di bawah:

Ada berani? Jangan pula ada menggaru kepala sampai cabut rambut. Ujian IQ ini direka untuk peserta berumur 14 tahun ke atas. Manakala bagi peserta berumur 13 dan 12 tahun ke bawah pula, perlu mendapat izin daripada ibu bapa atau penjaga. Walaupun sesetengah negara mempunyai ujian untuk ahli berumur 12 tahun ke bawah, Malaysia tidak mempunyai ujian sebegitu.

Bagi yang nak mencuba, anda boleh saja pergi ke Eye Level SS2 (No. 74, Tingkat 2, Jalan SS2/60, Petaling Jaya, Selangor) pada pukul 2.00 petang setiap Ahad kedua setiap bulan dan membayar yuran ujian sebanyak RM50.

Untuk pengesahan identiti, warga Malaysia perlu membawa kad pengenalan sementara bagi warga asing, mereka perlu membawa pasport pengenalan diri. Sekiranya layak bergelar ahli Mensa Malaysia seperti yang berlaku kepada Muhammad Haryz, anda akan menerima surat jemputan dari pihak Mensa dan membayar yuran keahlian tahunan sebanyak RM70.

Jadi, bagaimana Muhammad Haryz boleh layak sebagai ahli Mensa? Menurut Nur Anira, dia dan suaminya Mohd Hilmy Naim Mohd Yakin, 31, sudah mengesan kecerdasan anak mereka itu sejak dia berusia dua tahun. Tambahnya,  guru sekolahnya mendedahkan kepintaran Muhammad Haryz sebelum membawanya bertemu pakar untuk mengetahui tahap IQ.

“Kami dimaklumkan gurunya bahawa dia lebih cerdas berbanding kanak-kanak lain dan mereka bercadang menempatkan Muhammad Haryz di kelas yang lebih berumur ketika sesi pembelajaran bahasa Inggeris. Dari situ kami rasa dia berkebolehan dan kami menghantar e-mel kepada seorang psikologi kanak-kanak pintar di Britain iaitu Lyn Kendall untuk dinilai.

Selepas dinilai, Lynn memberikan skor 142 dalam ujian Stanford-Binnet dan memberikan kami borang untuk menyertai Mensa. Kami bersetuju kerana dengan keahlian Mensa. Ini kerana kami akan dapat bertukar fikiran, saling berinteraksi dengan ibu bapa kepada kanak-kanak Mensa yang lain,” katanya lagi.

Muhammad Haryz amat meminati buku terutama buku-buku karangan Julia Donaldson seperti Zog dan The Gruffalo. Malah menurut Nur Anira lagi, dia tidak akan tidur sebelum menghabiskan sekurang-kurangnya dua buku. Tambahnya lagi, “Kami lega kerana dia sudah pandai membaca sendiri keseluruhan buku itu.”

Minat ini timbul apabila rutin harian mereka membacakan buku cerita sebelum tidur semasa Muhammad Haryz masih bayi lagi. “Setiap kali kami membacakan cerita, dia akan cuba mengingati keseluruhan cerita itu dan menceritakan semula kepada kami. Kami terpegun dengan kebolehannya,” ujarnya.

Walaupun ada menyatakan kebimbangan penyertaan Muhammad Haryz dalam Mensa boleh merencatkan kehidupannya, Nur Anira mempunyai pandangan berbeza. “Kami merasakan tidak mengganggu kehidupan Haryz kerana dia gembira bertemu dengan rakan-rakan dan dia mudah selesa.

Kami merasakan Mensa dapat membantunya mengembangkan lagi potensi dirinya. Selain itu memberikan keyakinan dalam dirinya yang dia mampu mengecapi apa yang dihajati dengan minat dan izin dari Allah s.w.t,” jelasnya.

Ini jelas menunjukkan kedua-dua Nur Anira dan Mohd Hilmy mahukan putera mereka itu dapat menjalani kehidupan normal tetapi pada masa sama, diberi peluang merealisasikan potensi dirinya dengan panduan dan bantuan yang sesuai. Ini bersesuaian dengan dua fasal perlembagaan Mensa iaitu mengenalpasti dan membangunkan kepintaran manusia demi faedah kemanusiaan serta mewujudkan persekitaran sosial dan merangsang intelektual untuk para ahlinya.

RUJUKAN:


Apa Itu Wormhole?

Manusia sentiasa berazam untuk menguasai alam angkasa. Pendaratan Bulan yang berjaya pada tahun 1969 membuktikan potensinya.

Tetapi perjalanan merentasi alam angkasa itu sendiri ternyata memakan masa sangat lama.

Jarak antara Sistem Suria dengan bintang berhampiran iaitu Alpha Centauri harap bunyi saja 4.367 tahun cahaya.

Teknologi hari ini masih belum cukup ampuh untuk sampai sana dalam satu jangka hayat.

Kelajuan 250,000 kilometer sejam mengambil masa 18,000 tahun untuk tiba di sana (Clery, 2016).

Ikut logik ini, semua boleh faham sendiri betapa mustahilnya buat masa sekarang untuk merentasi alam semesta.

Satu hari nanti, mesti berjaya punya. Cuma sejak kemekaran ilmu relativiti, perbincangan mengenai wormhole semakin mendapat sambutan.

Terowong Penghubung Dimensi

Sebuah wormhole menghubungkan dua titik perjalanan merentasi ruangan dan masa. Perhubungan ini lebih mudah jika kita bayangkan terowong.

Bermakna dengan sebuah wormhole, perjalanan menjadi lebih singkat berbanding dengan haluan terus.

Secara teori, wormhole boleh menghubungkan jarak satu bilion tahun cahaya dengan sebuah terowong beberapa meter sahaja.

Malah wormhole mungkin memintas ke alam semesta lain (multiverse).

Kalangan marhaen mungkin nampak teori ini dangkal. Tetapi ketahuilah – wormhole juga digelar “Jambatan Einstein-Rosen”.

Bermakna teori wormhole dibentangkan melalui gandingan Albert Einstein dan Nathan Rosen.

Malah konsepnya dibincang Matt Visser, Frank Tipler dan Kip Thorne.

Semua individu ini merupakan sarjana-sarjana terkemuka dalam bidang masing-masing, yang mana tentu sekali karier dan maruah mereka tergadai seandainya teori ini bangang abadi.

Bukan Einstein saja yang terlibat dalam perbincangan mengenai wormhole.

Hermann Weyl mencadangkan sebuah hipotesis berkaitan dengan “tiub satu-dimensi” yang asasnya adalah wormhole, terjalin melalui perhubungan tenaga elektromagnetik (Rodrigo, 2010).

Dalam model yang dibentangkan Einstein dan Rosen, sebuah wormhole mempunyai singulariti dan ufuk peristiwa.

Sudah. Dua ciri ini sudah berbunyi kayangan secara saintifik.

Dalam bahasa mudah, singulariti bermaksud suatu titik tumpuan yang ketumpatannya tidak terhad. Manakala ufuk peristiwa merujuk pada kawasan keliling singulariti ini yang mampu menyedut segalanya (Sutter, 2021).

Dengan erti kata lain, lohong hitam. Sebenarnya topik ini jika diselami ibaratkan sungai sangat dalam. Ini sekadar ringkasan untuk sekadar mencelup kaki sahaja.

Kalau ikut dapatan Einstein dan Rosen, di sebalik lohong hitam ada “lohong putih”. Hubungan antara dua lohong ini merupakan wormhole yang dibincangkan.

Mereka juga berbicara tentang risiko di sebalik akses terowong ini. Ada tiga kebarangkalian:

Jadi senang cakap, perbincangan teori masih panas dengan pelbagai hipotesis sangat kukuh. Banyak pihak menyertai perbincangan ini, seperti Universiti California, European Southern Observatory dan Universiti Colorado misalnya.

Cuma kalau sampai pada kalangan kebanyakan, mesti ada segelintir menghentam “ini semua merepek” macamlah arif seperti Einstein.

RUJUKAN:

Clery, D. (2016, Mei 23). U.S. lawmaker orders NASA to plan for trip to Alpha Centauri by 100th anniversary of moon landing. Science.

Rodrigo, E. (2010). The Physics of Stargates: Parallel Universes, Time Travel, and the Enigma of Wormhole Physics. Eridanus Press. Halaman 39.


Perbezaan Bahasa Melayu Kelantan VS Bahasa Melayu Patani

Menurut Kamus Dewan Edisi Keempat, “perbandingan” telah ditakrifkan sebagai “hal berbanding atau dibandingkan”. Menurut Kamus Besar Bahasa Indonesia, “bahasa” telah ditakrifkan “sistem lambang bunyi yang digunakan untuk mengidentifikasikan diri”.

Bahasa Melayu Kelantan dituturkan hampir 1.4 juta orang di Malaysia. Bahasa ini tertumpu di negeri Kelantan, dan di daerah Besut serta Setiu, Terengganu. Bahasa ini dikenali sebagai “Kkecek Kelate” dalam sebutan asal.
Bahasa Melayu Patani dituturkan hampir 1.9 juta orang di Thailand dan Malaysia. Bahasa ini tertumpu di Narathiwat, Patani, Yala, Songkhla, Satun, Phuket, Ranong, Bangkok, Kelantan, Kedah, Terengganu dan Perlis. Bahasa ini dikenali sebagai “Kkecek Ttaning”.

Apakah perbezaan dan persamaan antara Bahasa Melayu Kelantan dengan Bahasa Melayu Patani? Barangkali artikel ini akan dapat membantu sedikit persoalan kita. Harap bacalah dengan tenang dan hati yang terbuka.

NAMA BAHASA

Perhatikan nama asal dalam kedua-dua bahasa tersebut. Bahasa Melayu Kelantan dikenali sebagai “Kkecek Kelate” manakala Bahasa Melayu Patani sebagai “Kkecek Ttaning”.

Perkataan “kkecek” dipercayai membawa maksud “celoteh” ataupun “borak”. Perkataan tersebut dipercayai sepadan dengan perkataan “cakap” dalam Bahasa Melayu Baku.

Nama “Kelate” dipercayai berasal daripada perkataan “gelam hutan”. Gelam hutan adalah sejenis tumbuhan yang bernama saintifik Melaleuca leucadendron. Ada juga yang mendakwa “kelate” dari perkataan “kilatan”.

Nama “Ttaning” dipercayai berasal daripada perkataan “pantai ini”. Ada juga yang mendakwa nama tersebut dari perkataan “petani” dan “pak tani”.

BUNYI “R”

Untuk pengetahuan semua, Bahasa Melayu Kelantan mempunyai bunyi “R”. Bunyi “R” dalam bahasa tersebut adalah dinamakan sebagai “Geseran Lelangit Lembut Bersuara [ɣ]”.

Untuk pengetahuan semua, Bahasa Melayu Patani mempunyai bunyi “R”. Bunyi “R” dalam bahasa tersebut adalah dinamakan sebagai “Geseran Lelangit Lembut Bersuara [ɣ]”.

Lelangit lembut dan belakang lidah terlibat dalam membunyikan bunyi tersebut. Bunyi berkenaan adalah serupa dengan bunyi ghain (غ) dalam Bahasa Arab.

Pertimbangkan perkataan yang bermaksud “terbang” dalam kedua-dua bahasa tersebut. Perkataan itu masing-masing diterjemahkan menjadi “teghube” dan “teghebé” dalam Melayu Kelantan dan Bahasa Melayu Patani.

ANALISIS AYAT SATU

Pertimbangkan ayat berikut dalam kedua-dua bahasa tersebut. Ayat tersebut membawa maksud “Letih benar kelihatan muka Kasih selepas peperiksaan”.

Bahasa Melayu Kelantan:
Letih sungoh muko Kasih lepah perekso.

Bahasa Melayu Patani:
Letih sungoh tengok Kasih lepah fekso.

Bahasa Melayu Kelantan dan Bahasa Melayu Patani masing-masing menggunakan “perekso” dan “fekso” untuk “peperiksaan”. Kedua-dua perkataan tersebut berasal daripada Sanskrit, “pariksa (परीक्षा)”.

Kedua-dua bahasa tersebut menggunakan perkataan “lepah” untuk membawa maksud “selepas”. Bunyi Geseran Gusi Tak Bersuara, [s] telah berubah menjadi bunyi Geseran Glotis Tak Bersuara, [h].

Kedua-dua bahasa tersebut menggunakan perkataan “sungoh” untuk membawa maksud “sungguh”. Huruf “g” telah berasimilasi dengan huruf sebelah. Jadi, huruf “g” hilang.

ANALISIS AYAT DUA

Pertimbangkan ayat berikut dalam kedua-dua bahasa tersebut. Ayat tersebut membawa maksud “Bagaimana dia hendak terbang?”.

Bahasa Melayu Kelantan:
Lagu mano demo no tghube?

Bahasa Melayu Patani:
Nok teghebe balah mano?

Bahasa Melayu Kelantan dan Bahasa Melayu Patani masing-masing menggunakan “tghube” dan “teghebe” untuk “terbang”. Perkataan “-ang” dalam Bahasa Melayu Baku sepadan dengan “-be” dalam kedua-dua bahasa tersebut.

Bahasa Melayu Kelantan dan Bahasa Melayu Patani masing-masing menggunakan “lagu mano” dan “balah mano” untuk “bagaimana”. Perkataan “lagu mano” sepadan dengan “lagu mana” dalam Bahasa Melayu Kedah. Penulis tidak mengenali “balah”.

Bahasa Melayu Kelantan dan Bahasa Melayu Patani masing-masing menggunakan “no” dan “nok” untuk “hendak”. Huruf “d” telah berasimilasi dengan huruf sebelah. Jadi, huruf “d” telah hilang.

Perkataan “demo” adalah Kata Ganti Nama Diri Ketiga Seorang dalam Bahasa Melayu Kelantan. Untuk ayat Patani, tidak disebutkan perkataan yang sepadan itu.

ANALISIS AYAT TIGA

Pertimbangkan ayat berikut dalam kedua-dua bahasa tersebut. Ayat tersebut membawa maksud “Dia membaca buku itu pada waktu malam”.

Bahasa Melayu Kelantan:
Demo tu baco buku tengoh male.

Bahasa Melayu Patani:
Yotu baco sughattu lek male.

Bahasa Melayu Kelantan dan Bahasa Melayu Patani masing-masing menggunakan “demo” dan “yotu” untuk Kata Ganti Nama Diri Ketiga Seorang. Perkataan “demo” dan “yotu” masing-masing dipercayai berasal daripada “tuan hamba” dan “dio itu”.

Perubahan yang terlibat untuk “demo” ialah tuan hamba > twan-amba > tan-mba > te-mba > de-mba > de-ma > demo. Perubahan yang terlibat untuk “yotu” ialah dia itu > dia-tu > dya-tu > ya-tu> yo-tu > yotu.
Bahasa Melayu Kelantan menggunakan perkataan “buku”, manakala Patani “sughattu”. Perkataan “buku” adalah serapan Belanda “boek”, manakala “sughattu” dipercayai berkaitan dengan “surat”. Perkataan “surat” adalah asli Austronesia.

Bahasa Melayu Kelantan dan Bahasa Melayu Patani masing-masing menggunakan “tengoh” dan “lek”. Kedua-dua perkataan tersebut masing-masing dipercayai sepadan dengan perkataan “tengah” dan “balik” dalam Bahasa Melayu Baku.

Bahasa Melayu Kelantan dan Bahasa Melayu Patani menggunakan perkataan “male” untuk “malam”. Perkataan “-am” dalam Bahasa Melayu Baku sepadan dengan “-e” dalam kedua-dua bahasa tersebut.
Kedua-dua bahasa tersebut menggunakan susunan SVO. Di mana subjek diletakkan di bahagian permulaan lalu diikuti oleh Kata Kerja dan Objek. Kata Keterangan diletakkan pada bahagian akhir ayat.

KOSA KATA UNIK

Kedua-dua bahasa tersebut mempunyai kosa kata yang mungkin tidak wujud dalam bahasa lain. Sebahagiannya boleh diagak manakala sebahagian yang lain sukar difahami.
Antara perkataan yang terdapat dalam Bahasa Melayu Kelantan ialah “Yawi”, “sokmo”, dan “dedes”. Ketiga-tiga perkataan tersebut membawa maksud “Melayu”, “selalu”, dan “nama sejenis haiwan yang bernama saintifik Viverra spp”.

Antara perkataan yang terdapat dalam Bahasa Melayu Patani ialah “dadu”, “cegha”, dan “bomoh”. Ketiga-tiga perkataan tersebut membawa maksud “polis”, “cerai”, dan “doktor”.

PENGARUH ASING

Bahasa Melayu Kelantan dan Bahasa Melayu Patani mempunyai pengaruh yang berbeza. Bahasa Melayu Kelantan dipengaruhi oleh Melayu Baku, dan Inggeris, manakala Bahasa Melayu Patani dipengaruhi oleh Thai.
Antara perkataan yang terdapat dalam Melayu Kelantan dan Patani ialah “wau”. Wau adalah sejenis layang-layang. Perkataan tersebut berasal daripada Bahasa Thai, “waao (ว่าว)” menurut laman sesawang Loanword in Indonesian/Malay.

KEBOLEHFAHAMAN BERSAMA

Kebolehfahaman Bersama ataupun dalam bahasa Inggeris “Mutual Intelligibility” secara ringkasnya adalah situasi di mana penutur dapat memahami antara satu sama lain tanpa perlu pelajarinya.

Bolehkah penutur Melayu Kelantan dan Melayu Patani dapat faham satu sama lain? Dengan keadaan, mereka tidak mengenali Bahasa Melayu dan Bahasa Indonesia Baku, tidak pernah bertemu, dan mereka perlu berbual dengan menggunakan bahasa masing-masing.

Sejujurnya, penulis tiada jawapan untuk soalan tersebut. Harap mereka yang berkenaan dapat memberikan ulasan di dalam ruangan ulasan di bawah.

AKHIR KATA

Kesimpulannya, itu adalah artikel tentang perbandingan antara Bahasa Melayu Kelantan, dan Bahasa Melayu Patani. Perlu diingatkan, mereka adalah adik-beradik dengan Johor-Riau yang beribu-bapakan Proto-Malayik.

Pada hakikatnya, penulis hendak mengucapkan berbanyak-banyak terima kasih kepada mereka yang membantu dalan menyiapkan artikel ini. Jasa mereka tidak terhitung banyaknya.

Apakah yang penulis terlupa tentang kedua-dua bahasa tersebut? Harap berikan ulasan anda di dalam ruangan ulasan di bawah.

Semoga artikel ini membawa manfaat kepada semua pihak baik secara langsung ataupun tidak langsung.

TAMAT.

RUJUKAN:

Temubual penulis dengan penutur Bahasa Melayu Kelantan dan Bahasa Melayu Patani.
Dewan Bahasa dan Pustaka: Perbandingan. Dicapai pada 8hb November 2021 dari https://prpm.dbp.gov.my/cari1?keyword=perbandingan

Kamus Besar Bahasa Indonesia: Bahasa. Dicapai pada 8hb November 2021 dari https://kbbi.kemdikbud.go.id/entri/bahasa

“Laporan Kiraan Permulaan 2010″. Jabatan Perangkaan Malaysia. p. 27. Archived from the original on July 8, 2011. Retrieved 2016-02-07.

Thailand: Ethnicity, Regionalism, and Language”. Dicapai pada 8hb November 2021 dari lcweb2.loc.gov.
Asal-usul nama negeri Kelantan. Dicapai pada 8hb November 2021 dari http://anak-bumi-temalir.blogspot.com/…/asal-usul-nama…

Turutan Kronologi Sejarah Langkasuka/Pattani. Dicapai pada 8hb November 2021 dari https://m.facebook.com/…/a.15118267161…/462617883805240/

Demo/Deme. Dicapai pada 8hb November 2021 dari https://www.facebook.com/100000605260666/posts/3150813188282159/?app=fbl

Kamus Kelantan. Dicapai pada 8hb November 2021 dari http://w3hafizm.blogspot.com/…/kamus-kelantan-loghat…
Loanword in Indonesian/Malay. Dicapai pada 8hb November 2021 dari http://sealang.net/lwim/


Penyebaran Islam Kepada Bangsa Turki

Bangsa Turki merupakan sebuah bangsa yang gasar dan nomad. Mereka merentasi padang rumput Steppe dari Timur Pergunungan Altay, iaitu di Dataran Orkhon, Mongolia. Turki ialah rumpun bangsa yang lahir daripada gabungan Bangsa Kaukasoid dan Mongoloid, digelar sebagai Bangsa Turan (Turanid).

Oleh sebab kebijaksanaan mereka menunggang kuda dan kebolehan bangsa Turki memanah tepat dengan berkuda, mereka menjadi bangsa yang sangat kuat dan berjaya menyebar dan menakluk banyak kawasan di pedalaman Asia Tengah. Bangsa Turki membina Empayar Nomadik mereka di Pedalaman Asia Tengah dengan menewaskan bangsa dominan yang lain seperti China dan Iran.

Sebelum kedatangan Islam, bangsa Turki yang gasar suka menyerang dan menjarah kawasan tamadun lain untuk memperoleh makanan, pasangan dan kawasan kediaman. Namun begitu, dengan kewujudan tradisi menghorm4ti raja dan terdapat raja-raja awal Turki yang bijaksana, bangsa Turki disatukan di bawah payung pemerintahan seperti Xiongnu, Gokturk, Hephthalite (Hun Putih) dan sebagainya.

Bagaimana Islam tersebar dalam kalangan Bangsa Turki? Pada awalnya, semasa pemerintahan Khulafa Ur-Rashidun, Umat Islam berjaya mengalahkan Tentera Sassanid dalam P3rang Qadisiyah (Tahun 636) dan P3rang Nahavand (Tahun 642) serta menakluk Wilayah Parsi. Al-Ahnaf ibn Qays r.a., sahabat nabi s.a.w. diberikan kepercayaan oleh Saidina Umar Al-Khattab r.a. untuk mengejar Kisra Sassanid iaitu Yazdegerd III serta melengkapkan penaklukan tentera Islam di Khorasan.

Yazdegerd III menghantar utusan meminta bantuan Kerajaan Bangsa Turki dan China untuk membantunya yang dihambat oleh tentera Islam. Namun begitu, Al-Ahnaf berjaya menawan Yazdegerd III di Marwir-Rawdh sebelum pertolongan tiba. Yazdegerd III berjaya meloloskan diri ke Balkh (Utara Afghanistan moden).

Saidina Umar tidak membenarkan Al-Ahnaf mengejarnya jauh ke pedalaman Asia. Al-Ahnaf dan tentera Islam tidak teruskan pengejaran terhadap Yazdegerd III, namun Al-Ahnaf masih mengambil langkah berjaga-jaga. Menyedari Yazdegerd III mendapat bantuan daripada Bangsa Turki, Al-Ahnaf membuat helah dengan menembak curi pengawal khemah Bangsa Turki tersebut satu-persatu.

Apabila ketua Bangsa Turki tersebut menyedari pengawalnya m4ti secara mengejut, ia merupakan petanda daripada Tuhan mereka yang perjuangan mereka tidak direstui dan akhirnya, berarak pulang ke kawasan mereka. Al-Ahnaf terus menyerang Yazdegerd III dalam pertempuran di Sungai Oxus (Amu Darya atau Ceyhun). Yazdegerd III berjaya meloloskan diri lagi, namun baginda dibvnuh oleh tentera tempatan di Merv.

Peristiwa itu merupakan titik permulaan Bangsa Turki bertembung dengan dunia Islam. Bangsa Turki tidak memerangi dan tidak dip3rangi oleh tentera Islam di zaman itu menyebabkan ramai yang berminat untuk menjadi tentera upahan Islam dan memeluk agama Islam dengan rela hati.

Penaklukan dan penguasaan Islam berterusan merentasi Sungai Amu Darya ke Kota Shash (Tashkent) pada masa itu. Pada awalnya, semasa zaman Khulafa-ur-Rashidun dan permulaan Bani Umayyah, bangsa Turki hanyalah bangsa yang bernaung di bawah Daulah Islam dan membayar ufti kepada kerajaan Islam yang mana Gabenornya berpusat di Iraq dan Khorasan. Namun begitu, terdapat tentera upahan berbangsa Turki yang menganut ajaran Islam kerana tertarik dengan kesucian Islam berbanding ajaran Tengri mereka serta berkhidmat di bawah Komander Bani Umayyah iaitu Ubaidullah bin Ziyad.

Beliau menempatkan tentera Turki ini di Iraq pada Tahun 675M. Tidak lama selepas itu, Hajjaj bin Yusuf dilantik sebagai Gabenor Bani Umayyah di Iraq. Sebagai Gabenor di Iraq, beliau juga bertanggungjawab terhadap Wilayah Bani Umayyah sehingga ke sempadan Timur Empayar. Namun begitu, Hajjaj sukar untuk menangani pemberontakan masyarakat tempatan di Khorasan yang mahu merdeka daripada penguasaan orang Islam.

Pada Tahun 683 hingga 692, berlaku p3rang saudara antara Bani Umayyah di bawah pimpinan Khalifah Yazid I dengan Saidina Hussein bin Ali. Dalam masa yang sama, berlakunya pep3rangan antara etnik Bangsa Turki di Asia Tengah. Etnik-etnik Turki seperti Turgesh, Hephthalite dan sebagainya berp3rang untuk memerdekakan wilayah mereka daripada penguasaan Gokturk Barat (Kutluk). Di samping itu, mereka juga memberontak terhadap dominasi Tentera Islam Arab di kawasan mereka.

Oleh itu, Hajjaj melantik Qutaybah ibn Muslim Al-Bahili, seorang komander p3rang muda tetapi sangat hebat. Qutaybah bin Muslim membawa bersamanya ramai tentera-tentera bangsa Arab dengan keluarga mereka, serta menetap di Khorasan dan Maveraunnehir. Keadaan ini menyebabkan kelompok bangsa Iran dan Bangsa Turki tidak menyenangi kehadiran mereka di sana.

Qutaybah
ibn Muslim Al-Bahili: Gabenor dan Komander Islam Yang Berjaya Menakluk Seluruh
Maveraunnehir.

Maveraunnehir ketika itu merupakan wilayah
yang tidak aman berikutan pemberontakan Kerajaan Turgesh dan bangsa Turki
sekitarnya yang inginkan kemerdekaan daripada cengkaman Kerajaan Gokturk Barat
(Kutluk). Pep3rangan tersebut yang berlarutan pada Tahun 699 hingga 711
menyebabkan wilayah tersebut menjadi kucar-kacir. Di samping itu, bangsa Turki
Timur menyerang dan menjarah Wilayah Sogdiana menyebabkan perkhemahan-perkhemahan
bangsa Turki di sana mengalami kemerosotan dari segi sumber dan kekuatan.
Kerajaan Turgesh membantu menyelamatkan wilayah Sogdiana daripada dijajah oleh
Bangsa Turki Timur (Gokturk) tersebut.

Keadaan di Maveraunnehir yang kucar-kacir ini
memudahkan lagi Qutaybah untuk menewaskan pemberontakan dan menyerap wilayah
tersebut ke Daulah Umayyah. Pada Tahun 706, Qutaybah berjaya menewaskan
pemberontakan di Tokharistan Bawahan (Lower Tocharistan). Qutaybah
menyelamatkan Tish, Raja Saghaniyan dari cengkaman Raja Akherun dan Suman
(Wilayah di Lembah Surkhan dan Sungai Penjab) dengan membayar tebusan yang
banyak. Setelah itu, Tish menyerahkan Kota Balkh kepada Qutaybah dan menyokong
ekspedisi Qutaybah. Seterusnya, Qutaybah menghantar Sulaym, seorang kaunselor
berbangsa Parsi untuk meyakinkan Nezak, ketua pemberontak Hephthalite dari
Balghis untuk menyerah diri dan menjadi sekutu Qutaybah dalam ekspedisi di
Khorasan. Nezak yang takut dengan kehebatan Qutaybah bersetuju untuk mengikuti Qutaybah
dalam ekspedisi di sana.

Setelah berjaya menguasai Tokharistan, Qutaybah
meneruskan penguasaan di Sogdia bermula dengan menyerang Kota Balkand pada
Tahun 706. Qutaybah mudah untuk menguasai wilayah tersebut berikutan berlakunya
pep3rangan antara bangsa-bangsa Turki di sana. Ketika itu, Bukhara diduduki
oleh Penguasa Wardana yang bernama Wardan Khudah, manakala pemimpin tempatan
yang bernama Khunuk Khudah mengisytiharkan dirinya sebagai Raja Bukhara. Qutaybah
bekerjasama dengan tentera Kerajaan Turgesh dalam kempen ketenteraan tersebut. Qutaybah
berjaya menguasai Balkand setelah dua bulan menyerang kota tersebut dan menempatkan
sedikit tentera di Baykand. Setelah ketumbukan tentera Qutaybah meninggalkan
Baykand, penduduk Kota Baykand bangun menentang pendudukan tentera Arab yang
berkubu di sana. Keadaan ini menyebabkan Qutaybah kembali ke Baykand dan
menghukum penduduk di kota tersebut. Ramai penduduk yang dihukum bvnuh akibat
pemberontakan tersebut. Namun, ada pendapat mengatakan bahawa tentera Arab
hanya menghukum pemberontak sahaja, yang lain tidak diganggu. Menurut Gibb,
semua penduduk lelaki dewasa dibvnuh, perempuan dan kanak-kanak dijual di pasar
hamba. Banyak harta rampasan p3rang, senjata dan perisai yang dapat dirampas
oleh tentera Qutaybah. Keadaan di Kota Baykand menggemparkan seluruh Sogdia
menyebabkan Putera-putera Sogdia iaitu Kerajaan Kish dan Nasaf bersatu di
belakang Wardan Khudan bagi menghadapi kemaraan tentera Islam. Pada Tahun 707, Qutaybah
berjaya menawan Kota Tumuskath dan Ramithana sebelum beliau rasa diancam
melalui gabungan tentera-tentera Sogdia tersebut. Qutaybah berjaya menghindari
pertempuran dengan tentera gabungan Sogdia, membuat perjanjian untuk mencuri masa
dan berjaya berundur melepasi Sungai Tirmidh melalui Buzgalaxona (Pagar Besi yang
memisahkan Sogdia dengan Saghaniyan). Ekspedisi untuk menawan Sogdia menemui
jalan  buntu pada Tahun 707 dan 708. Pada
Tahun 709, Hajjaj bin Yusof membuat perancangan baharu dengan menyerang Bukhara
dengan serangan mengejut. Dalam serangan tersebut, Wardana berjaya dikuasai dan
serangan terhadap Kota Bukhara dikuasai apabila tentera gabungan Sogdia melemah
dengan kem4tian mengejut pemimpinnya, Wardan Khudah. Selepas Kota Bukhara
ditawan, mereka perlu membayar 200,000 dirham sebagai ufti dan tentera Arab
ditempatkan di kota tersebut. Tarkhun, Raja Samarkand menghantar utusan
menyatakan mereka tunduk kepada Qutaybah sebagai vassal kepada Kerajaan
Khalifah Umayyah dengan membayar ufti tahunan dan Qutaybah pulang semula ke
Merv.

Semasa Qutaybah dan tentera Islam pulang ke
Merv pada Tahun 709 dengan kemenangan, Nezak Tarhan menyedari bahawa wilayahnya
iaitu Tokharistan Bawahan tidak boleh merdeka dengan kehadiran tentera Qutaybah
di kawasan tersebut. Nezak meloloskan diri dari Qutaybah, kembali ke
Tokharistan Bawahan dan beliau membuat pakatan dengan Pemimpin Balkh, Merv Rudh,
Talaqan, Faryab dan Curcan untuk memerangi bangsa Arab. Nezak juga memaksa
Yabghu, penguasa utama Tokharistan untuk membantu mereka memberontak terhadap
tentera Arab. Qutaybah menghantar adiknya, Abdul Rahman bersama 12,000 tentera
ke Balkh untuk menghentikan pemberontakan. Abdul Rahman berjaya mengawal dan
menangkap pemberontak tanpa pertumpahan d4rah yang besar. Kesemua ketua
pemberontak dihukum bvnuh ataupun melarikan diri. Nezak dibvnuh atas perkenan
Hajjaj dan Yabghu dihantar ke Damsyik, di mana beliau dipenjarakan. Kekalahan
Nezak menyebabkan Bani Umayyah berjaya menguasai Wilayah Tokharistan sepenuhnya
dan buat pertama kalinya tentera islam berjaya menguasai Wilayah Yabghu dan
negara vassal di sekeliling Dataran Sungai Oxus.

Tidak lama selepas itu, Qutaybah menewaskan
Akharun dan Suman. Beliau berarak ke Pintu Pagar Besi, menguasai Wilayah Kish
dan Nasaf serta melawat Bukhara sekali lagi. Tentera Islam turut menabalkan
Tughshada sebagai Bukhar-Khudah (Raja) di Wilayah Bukhara dan membvnuh ketua
perusuh. Keadaan ini membolehkan tentera Islam membina koloni mereka di Bukhara.
Qutaybah membina masjid di Bukhara untuk membolehkan tentera islam dan orang
islam di Bukhara bersembahyang jemaah. Keadaan ini menarik lebih ramai lagi
bangsa Turki untuk memeluk Islam tanpa paksaan.

Qutaybah juga berjaya menguasai Kerajaan
Khwarezmiah sebagai vassal dan menakluk Samarkand pada tahun 712. Setahun
kemudian, tentera Islam berjaya menguasai Sash (Tashkent) dan Lembah Ferghana
dan akhirnya, pada Tahun 715, Qutaybah melengkapkan penguasaan tentera Bani
Umayyah dengan menakluk Kota Kashgar, Kota yang menjadi sempadan dengan wilayah
Negara China. Dengan penguasaan tentera Islam dan Tentera Arab di bawah
kepimpinan Qutaybah ini, agama islam mula tersebar meluas ke Wilayah Asia
Tengah. Namun begitu, terdapat kisah yang menceritakan bahawa Qutaybah
melakukan pembvnuhan massa di Kota Baykand dan Curcan serta memperdagangkan
wanita dan kanak-kanak di pasar hamba dengan jumlah kem4tian melebihi 150,000
orang di dua kota tersebut. Namun begitu, kisah ini berkemungkinan tidak tepat
kerana di zaman tersebut, terlalu banyak pep3rangan dan pembvnuhan terutamanya
yang dilakukan oleh Nezak Tarhan yang menyerang serta menakluk kota yang telah
dimenangi oleh tentera Islam di wilayah tersebut. Menurut Yunus Akyurek,
pensyarah di Universiti Cumhuriyet, Turki (dalam makalahnya iaitu Horasân
Valisi Ḳuteybe b. Müslim el-Bâhilî İle İlişkilendirilen Katliam ve Zulüm
İddiaları atau Claims of Massacre and Persecution Attributed to Khurāsān
Governor Qutayba Ibn Muslim al-Bāhilī), Pembvnuhan beramai-ramai tidak
dilakukan oleh Qutaybah, malahan beliau membvnuh musuh yang memberontak dengan
diketuai oleh Nezak Tarhan serta ajaran islam yang menjadi elemen pembentukan
bangsa Turki hari ini adalah titik permulaan sejarah yang amat penting di
rantau tersebut.

Pada Tahun 715, Khalifah Al-Walid I mangkat
dan Khalifah baharu yang ditabalkan ialah Khalifah Sulaiman ibn Abd Al-Malik.
Khalifah Sulaiman merupakan musuh Qutaybah. Walaupun baginda melantik semula
Qutaybah sebagai Gabenor Umayyah di Khorasan, Qutaybah risau kedudukannya akan
tergugat kelak. Oleh itu, Qutaybah bangkit memberontak. Namun begitu, tentera Arab
yang berpangkalan di Khorasan dan tentera rakyat tempatan tidak mahu mengikuti
Qutaybah memberontak menyebabkan Qutaybah terpaksa bergerak ke Ferghana.
Akhirnya, pada awal Tahun 716, Qutaybah dan keluarganya dibvnuh di Lembah
Ferghana. Waki ibn Abi Sud menggantikannya sebagai Gabenor Khorasan dan membubarkan
tentera Bani Umayyah di Maveraunnehir.

Selepas kem4tian Qutaybah, gabenor baharu yang
dilantik tidak mempunyai karisma dan prestij seperti Qutaybah. Kedudukan
pemerintah Arab di Maveraunnehir turut terancam. Bani Umayyah tidak dapat menenteramkan
pemberontakan dan mereka kehilangan banyak jajahan kepada Kerajaan Turgesh yang
memenangi p3rang “Hari Kehausan” (Tahun 724) dan “Pertempuran di Genting”
(Tahun 731). Namun begitu, pada Tahun 738, Nasr ibn Sayyar Al-Kinani berjaya
mengawal pemberontakan dan mengalahkan kemaraan tentera Turgesh. Ketika itu,
islam makin tersebar di Pedalaman Asia Tengah.

Polisi
Abbasiyyah dan Pertempuran Sungai Talas

Pada Tahun 747, Abu Muslim, seorang jeneral p3rang
berbangsa Parsi memberontak terhadap Bani Umayyah di Khorasan dengan 10,000
tentera panji hitam. Abu Muslim menyebarkan fahaman bahawa jawatan Khalifah
mestilah disandang oleh keturunan Rasulullah s.a.w. Abu Muslim memulakan
pemberontakan di Merv. Setelah tewas, Gabenor Nasr Ibn Sayyar melarikan diri ke
arah barat. Jejaknya dikesan dan diekori oleh Jeneral Qahtaba. Jeneral Qahtaba
berjaya mengalahkan tentera Umayyah dalam pertempuran Gorgan, pertempuran
Nahavand dan akhirnya tentera Qahtaba berjaya membvnuh Nasr ibn Sayyar dalam
pertempuran Karbala pada Tahun 748. Pada Tahun 750, Abu Al-Abbas As-Saffah
berjaya menewaskan tentera Bani Umayyah di Sungai Zab Besar, seterusnya baginda
ditabalkan sebagai Khalifah Bani Abbasiyyah yang pertama. Khalifah Marwan
melarikan diri ke Mesir, namun baginda dibvnuh dan mengakhiri dominasi Bani
Umayyah di Timur Tengah dan Asia Tengah.

Kerajaan Bani Abbasiyyah tidak meneruskan
dasar ‘Arab Supremacy’ seperti Umayyah dan melantik gabenor-gabenor dalam
kalangan bangsawan Parsi dan Turki yang membantu Bani Abbasiyyah memenangi pep3rangan
dengan Bani Umayyah. Dasar ini yang akan mempengaruhi Daulah Abbasiyyah kelak,
yang mana Khalifah hanyalah Ketua Semesta Kerajaan Islam, tetapi kuasa
pentadbiran dan ketenteraan berada dalam genggaman pemimpin-pemimpin di kawasan
tertentu dalam Daulah Abbasiyyah. Keterbukaan Daulah Abbasiyyah ini juga yang
menyebabkan ramai warga tempatan tertarik dengan Islam dan memeluk Islam secara
beramai-ramai.

Penyebaran Agama Islam secara besar-besaran
ini bermula pada Pertempuran Sungai Talas antara Kerajaan Bani Abbasiyyah
dengan Kerajaan Tang dari Tamadun China. Perselisihan bermula dengan campur
tangan Kerajaan Tang dalam percaturan politik antara etnik Turki di Lembah
Ferghana sejak Tahun 715 hingga 750. As-Saffah menghantar tenteranya ke Lembah
Ferghana untuk mengukuhkan kedudukannya. Tentera Bani Abbasiyyah mewujudkan
konfrontasi dengan banyak kerajaan di kawasan tersebut termasuklah Kerajaan
Dinasti Tang yang banyak membuat percaturan di Lembah Ferghana.

Dalam pertempuran Sungai Talas pada Tahun 751,
tentera Abbasiyyah berjaya memenangi pep3rangan dengan Dinasti Tang selepas
Tentera Upahan Karluk dan Kerajaan-kerajaan kecil di Lembah Ferghana berpaling
tadah dan menyokong Tentera Islam menyebabkan Tentera Tang mengalami kekalahan
teruk. Tentera Abbasiyyah yang bersekutu dengan Tentera Tibet berjaya menewaskan
tentera Tang selepas Tentera Karluk menyerang dari dalam. Ramai tentera Dinasti
Tang yang terkorban dalam pep3rangan tersebut menyebabkan komander p3rang
Dinasti Tang iaitu Gao Xianzhi terpaksa berundur dan cuba mengumpul kembali
kekuatan untuk menentang tentera Islam yang makin mara. Namun begitu,
berlakulah pemberontakan oleh An Lushan yang menabalkan dirinya sebagai
Maharaja dan mewujudkan Dinasti Yan pada Tahun 755 menyebabkan semua ketumbukan
tentera Tang terpaksa bergegas pulang ke ibukota. Situasi ini membolehkan
tentera Islam melebarkan lagi pengaruhnya di Asia Tengah.

Setelah pep3rangan Sungai Talas, terdapat
segelintir Bangsa Turki Karluk yang memeluk agama Islam. Agama Islam semakin berkembang
pesat walaupun ketika itu hanya minoriti Bangsa Turki yang memeluk Islam, sama
ada sendiri-sendiri ataupun mengikut etnik dan khemah. Selepas kemangkatan
As-Saffah pada Tahun 752, adiknya iaitu Khalifah Al-Mansur menaiki takhta dan
membantu Dinasti Tang mengalahkan pemberontakan An Lushan. Setelah itu, Dinasti
Tang menerima komuniti Islam terawal di China. Mereka terdiri daripada Tentera
Bani Abbasiyyah yang membantu melenyapkan pemberontakan tersebut. Sesetengah
mereka berkahwin dengan penduduk tempatan dan melahirkan etnik Hui iaitu Bangsa
China yang beragama Islam. Namun begitu, pemberontakan Tian Shengong pada Tahun
760 menyebabkan beribu-ribu orang Islam di Yangzhou dibvnuh. Pada Tahun 879,
sekali lagi berlaku pemberontakan yang membvnuh ratus ribu orang Islam di China
iaitu pemberontakan Huang Chao di Guangzhou. Pemberontakan tersebut bukan
sahaja melibatkan orang Islam, malahan pedagang-pedagang Yahudi dan Kristian
turut dibvnuh.

Pemimpin
Turki Islam Terawal

Pemimpin terawal Turki yang memeluk Islam
ialah Nezak Tarhan, Putera Hephtalite yang berkubu di Balghis. Namun begitu,
terdapat sarjana yang mengatakan bahawa tindakan Nezak memeluk Islam hanyalah
untuk tujuan politik dan kuasa semata-mata demi mengelakkan dirinya dari
dijatuhkan atau dibvnuh dari takhtanya. Seterusnya, Kaum Bulgar yang mendiami
pinggir Sungai Volga turut tertarik dan memeluk Islam pada era tersebut.
Keadaan ini menarik Rajanya, Yiltawar Almish Khan memeluk Islam pada Tahun 920
dan memilih nama Jafar sebagai nama Islamnya. Khan kerajaan besar Bangsa Turki
yang pertama memeluk Islam ialah Sultan Satuq Bugra Khan, Raja Kerajaan Kara-Khanid,
Empayar Turki di Timur Maveraunnehir  yang memeluk Islam pada Tahun 934. Setelah
Sultan Satuq Bugra Khan memeluk Islam, Agama Islam terus berkembang pesat dan menyebabkan
majoriti Bangsa Turki memeluk Islam tanpa paksaan.

Mengapa
Bangsa Turki Memilih Islam Sebagai Agama Mereka

Dari tahun ke tahun, dari zaman ke zaman selepas
Satuq Bugra Khan, Bangsa Turki semakin ramai yang memeluk Islam dan akhirnya,
boleh dikatakan Bangsa Turki mestilah Islam. Walau di mana sekalipun mereka
berada, dari Xinjiang (Turki Uyghur) hingga ke Anatolia (Negara Turki Moden), Bangsa
Turki mestilah Islam. Mengapa mereka memilih untuk memeluk ajaran Islam?

Rujukan:

Ekrem Bugra Ekinci (2017), Turkic Peoples’ Road to Islam, https://www.dailysabah.com/feature/2017/06/30/turkic-peoples-road-to-islam,
dilayari pada 20 Oktober 2019


Malaysia Berhadapan Risiko Pengeluaran Dana Asing Berjumlah RM33 Bilion

Beberapa hari yang lalu FTSE Russel mengeluarkan kenyataan bahawa mereka mungkin akan mengeluarkan Malaysia daripada Indeks Bon Dunia.

Bagaimana indeks ini berfungsi?

Indeks ini dibentuk berdasarkan saiz bon sesebuah negara di dalam pasaraan bon. Sebelum ini Malaysia merupakan salah satu negara yang mempunyai jumlah bon yang besar, oleh sebab itu Malaysia dimasukkan ke dalam komponen Indeks Bon Dunia.

Bila mana ada negara yang lebih besar saiz bonnya akan dimasukkan ke dalam indeks, Russel akan menilai semula kesemua negara dalam indeks dan Rusell akan memiilih negara paling kecil ‘exposure’nya untuk dikeluarkan dan pada masa kini negara itu adalah Malaysia.

Negara mana yang akan digantikan dan dimasukkan ke dalam indeks tersebut? China. Hal ini kerana apabila China mula membuka sistem ekonomi mereka, mereka harus dimasukkan ke dalam indeks atas sebab yang sangat jelas iaitu saiz ekonomi China yang lebih besar.

Apakah implikasinya kepada Malaysia?

Ada sesetengah pelabur bon yang membeli bon mengikut indeks, berdasarkan pemberatnya. Jika sesuatu bon itu membawa pemberat yang besar, maka pelabur bon akan beli dengan jumlah yang banyak. Dan jika bon tersebut membawa pemberat yang kecil, maka pelabur akan beli sedikit sahaja.

Jadi apabila bon tersebut dikeluarkan daripada index, pelabur-pelabur akan lepaskan pegangan mereka (jika ada) atau dia tidak akan melabur dalam bon tersebut. Selain itu, pelabur juga melihat kepada liquidity sesebuah pasaran. Mereka mencari pasaran yang besar saiznya serta mudah dicairkan.

Jika berlakunya penjualan besar-besaran terhadap bon Malaysia, ia akan memberi kesan kepada kadar tukaran wang kita yang mana akan menyebabkan Ringgit semakin melemah.

Menurut penganalisa daripada Maybank, Malaysia berhadapan risiko pengeluaran dana berjumlah sekitar USD6-8 bilion bersamaan RM24-33 bilion jika FTSE Rusell mengeluarkan Malaysia daripada Indeks Bon Dunia. Pelabur bond sudah mula melepaskan pegangan mereka sedikit demi sedikit didalam pasaran bond Malaysia apabila berita ini keluar dan kita menjangkakan penjualan besar-besaran akan berlaku sekiranya FTSE Russel benar-benar mengeluarkan Malaysia daripada World Bond Index. Keputusan mengeluarkan Malaysia daripada World Bond Index dijangka akan keluar pada bulan September 2019 .

Selain itu, kadar yield juga mungkin akan naik di mana perkara ini bakal memberikan kesan kepada kerajaan untuk berhutang di masa hadapan. Kadar pembayaran hutang akan meningkat seterusnya menyebabkan kerajaan kekurangan wang. Tambahan lagi Malaysia telah menghapuskan GST yang menjanjikan pendapat yang lebih stabil dan kembali bergantung kepada hasil minyak yang mana terdedah kepada risiko turun naik.

Isu ini sangat serius di mana ia bakal memberi kesan kepada ekonomi Malaysia. Kerajaan seharusnya mengambil tindakan untuk menangani isu ini dengan berhemah.

Melihat semula kepada sejarah, perkara ini pernah terjadi kepada Malaysia sebelum ini ketika zaman PM-4 di mana exposure dalam indeks ekuiti SEA dikurangkan daripada sekitar 25% kepada 3%. Kenapa perkara ini terjadi? Kerana negara sekitar mula membuka ekonomi mereka dan negara mereka dimasukkan ke dalam indeks.

Apa yang boleh dilakukan kerajaan adalah membesarkan lagi saiz pasaran bon Malaysia. Kerajaan perlu menghentikan permainan naratif hutang kerajaan yang terlalu tinggi yang mana ianya memberi gambaran bahawa kerajaan tidak lagi mahu berhutang di masa hadapan.

Selain itu, kerajaan juga perlu menambah baik sumber pendapatan kerajaan supaya pelabur melihat Malaysia sebagai sebuah negara yang mampu untuk membayar semula hutang mereka. Sistem percukaian GST yang mampu menjana sekitar RM40 bilion setahun perlu diperkenalkan semula.

Akhir sekali, kerajaan juga perlu berusaha meyakinkan pelabur untuk melabur dalam negara dengan memberikan gambaran positif kepada pelabur. Bukanlah sibuk mencari salah kerajaan lama, menjaja isu hutang RM1 trilion atau menyatakan kemungkinan berlakunya coup d’etat yang akan menakutkan para pelabur.


Ikan Duyung Dalam Tamadun Jepun

Ningyo, yang boleh diterjemahkan sebagai manusia ikan (juga dikenali sebagai gyojin atau hangyo-jin, bermaksud manusia separuh-ikan) merupakan sejenis makhluk yang terdapat dalam kisah rakyat Jepun. Makhluk ini boleh disamakan dengan duyung dalan legenda-legenda Barat. Walaupun terdapat kemiripan konsep antara keduanya, ningyo dan duyung sebenarnya agak berbeza.Misalnya, dalam kisah rakyat Barat, duyung secara umum dianggap sebagai makhluk jelita lagi menggoda yang lazimnya menggamit lelaki menuju ajalnya. Bagi ningyo dalam masyarakat Jepun pula, tidak wujud bentuk penceritaan yang seragam seperti itu, memandangkan makhluk tersebut tidak hanya memiliki kepelbagaian dari segi rupa bentuk, malah bentuk interaksi antara mereka dan manusia juga seringkali berbeza.

RUPA BENTUK YANG BERBEZA-BEZATidak seperti duyung dalam masyarakat Barat, ningyo secara umum bersifat agak kurang menawan. Mereka sering digambarkan sebagai makhluk yang separuh atas tubuhnya berupa monyet manakala separuh bawah tubuhnya pula adalah ikan. Ningyo berupa sebegini pernah dilukiskan oleh masyarakat Jepun dan antara contoh yang paling masyhur adalah lukisan ‘Fiji Mermaid’ hasilan P.T. Barnum.Namun, terdapat juga ningyo yang sama sekali tidak memiliki kemiripan dengan duyung-duyung Barat. Misalnya, dicatatkan bahawa dalam sejumlah cerita rakyat tempatan, ningyo tidak memiliki tubuh manusia pada separuh atas badannya, (atau paling tidak badan seperti monyet). Sebaliknya, mereka hanyalah ikan berkepala manusia/monyet/reptilia. Bagi ningyo sebegini, kepala mereka sering digambarkan dengan begitu hodoh, misalnya tidak sekata bentuknya, atau bertanduk, ataupun mulutnya dipenuhi dengan gigi taring.

Terdapat juga jenis ningyo yang dikenali sebagai amabie/amabiko, yang dikatakan mempunyai paruh burung. Lebih daripada itu, bahagian tubuh bermula dari leher sehingga ke bawah pula dipenuhi dengan sisik.

KEUPAYAAN-KEUPAYAAN MISTIKNingyo dipercayai memiliki keupayaan-keupayaan mistik. Mereka juga dikaitkan dengan pelbagai magis. Misalnya, tangisan ningyo sering dikatakan mampu berubah menjadi butir-butir permata. Selain itu, sebahagian ningyo seperti amabie pula dianggap mampu meramal masa depan.Dalam sebuah kisah yang direkodkan sekitar kurun ke-19, diceritakan bahawa seekor amabie pernah muncul dan meramalkan tentang tuah tuaian yang baik, dan juga nasib malang berupa menularnya wabak penyakit. Lebih daripada itu, amabie tersebut memaklumkan bahawa untuk menghindari berlakunya wabak, orang ramai perlu menghasilkan patung yang berbentuk sepertinya.

Ada juga ningyo lain yang dikisahkan bersifat jauh lebih buruk dan memiliki keupayaan untuk berubah-ubah bentuk. Keupayaan ini mereka gunakan untuk menggoda, menggamit dan mengumpan lelaki supaya terjun ke dalam laut dan menemui maut.

SAMI WANITA BERUSIA 800 TAHUNKepercayaan yang paling masyhur berkenaan kuasa sakti ningyo adalah kepercayaan bahawa dengan memakan daging mereka, seseorang akan meraih kehidupan yang abadi, atau paling tidak, jangka hayat yang panjang. Terdapat sejumlah kisah yang menceritakan tentang kemagisan daging ningyo. Namun, tiada kisah yang dapat menandingi kemasyhuran ‘Happyanku Bikuni’ (bermaksud ‘sami wanita 800 tahun’).Hikayat ini bermula dengan seorang nelayan yang Berjaya menangkap seekor ningyo. Kemudian, beliau mengajak rakan-rakannya agar bertandang ke rumahnya untuk dijamu. Pun begitu, beliau tidak memaklumkan kepada mereka bahawa daging yang dihidang tersebut adalah daging ningyo. Walau bagaimanapun, rakan-rakannya dapat mengetahui hal yang sebenar tanpa pengetahuan si nelayan, justeru mereka tidak memakan daging tersebut.

Kemudian, entah bagaimana anak perempuan nelayan itu pula yang memakan daging ningyo itu. Susulannya, beliau berhenti menuia pada usia 15 tahun, dan kemudian menjadi seorang sami wanita dan hidup sehingga meninggal dunia pada usia 800 tahun.

KUIL TENSHOU-KYOUSHA KHUSUS UNTUK NINGYOMasyarakat Jepun purba percaya pada kewujudan ningyo dan bahkan memiliki bukti fizikal bagi mengesahkan kewujudannya. Kuil Tenshou-Kyousha di Fujinomiya menyimpan dan memelihara tubuh milik makhluk yang dipercayai sebagai ningyo.

Menurut legenda, seekor ningyo pernah muncul di hadapan seorang putera Jepun. Ketika makhluk itu hampir mati, ia memaklumkan kepada si putera bagaimana beliau boleh menjadi ningyo. Menurutnya, beliau pada mulanya seorang nelayan. Akibat melanggar batas perairan semasa menangkap ikan, suatu sumpahan dikenakan ke atasnya sekaligus mengubahnya menjadi ningyo.

Nelayan tersebut menerima pengajaran, lalu meminta kepada si putera agar mendirikan sebuah kuil yang bakal menjadi tempat tubuhnya disimpan dan dipamerkan. Hal ini bertujuan supaya sesiapa sahaja yang melihat tubuh ningyo tersebut boleh mengambil iktibar. Mungkin, ningyo ini adalah spesimen ‘duyung’ terawal yang terdapat dalam kalangan masyarakat Jepun, dan antara gambaran yang paling masyhur adalah Duyung Fiji.

DITERJEMAHKAN DAN DIOLAH DARI:

Wu Mingren. (22 April 2016). Magical Mermaids of Japanese Folklore. Ancient Origins. https://www.ancient-origins.net/myths-legends/magical-mermaids-japanese-folklore-005755